PRU15: Pertembungan PAS, UMNO bakal berlaku di lima negeri

Sejak mutakhir ini, warna-warni politik negara ini semakin menarik. Mana-mana gabungan parti yang ingin kemenangan perlu memikirkan untuk diadakan pilihan raya umum (PRU) sebelum Jun ini. Ini amat penting supaya sentimen politik semasa masih panas lanjutan kisah suka duka politik tahun lalu.

Tambahan pula, undi secara automatik bagi mereka yang berumur 18 tahun (Undi18) baru disenaraikan sekiranya Parlimen bubar sebelum Mac ini. Mengambil kira beberapa faktor persediaan Suruhanjaya Pilihan Raya (SPR) dan situasi negara, berkemungkinan senarai data pengundi berumur 18 tahun mempunyai kelompangan.

Ini mampu menyebabkan pengundi berumur 18 tahun ke atas buat pertama kali mengundi akan mempunyai beberapa isu yang bakal bangkit nanti.

Tetapi paling menarik, bukan pengundi 18 tahun, tetapi gabungan parti yang mungkin bakal wujud. Gabungan pertama adalah Barisan Nasional (BN) terdiri daripada UMNO, MCA, MIC, Parti Pesaka Bumiputera Bersatu (PBB), Parti Liberal Demokratik (LDP) dan sebagainya. Gabungan kedua, Pakatan Harapan (PH) terdiri daripada PKR, Parti Amanah Negara (Amanah) dan DAP.

Seterusnya gabungan ketiga, Perikatan Nasional (PN) terdiri daripada Parti Pribumi Bersatu Malaysia (Bersatu), PAS, Gerakan, Parti Bangsa Malaysia (PBM), Pertubuhan Kinabalu Progresif Bersatu (UPKO) dan sebagainya.

Diikuti gabungan ketiga iaitu Parti Ikatan Demokratik Malaysia (MUDA), Parti Warisan Sabah (Warisan), Parti Bumiputera Perkasa Malaysia (Putra), Parti Sarawak Bersatu (PSB), Parti Pejuang Tanah Air (Pejuang) dan sebagainya.

Terakhir adalah gabungan kumpulan parti kelima iaitu Gerak Independent Movement, Parti Bumi Kenyalang (PBK), Parti Cinta Sabah, Parti Sosialis Malaysia dan sebagainya.

Muafakat Nasional (MN) sudah menemui penghujung jalan disebabkan berlaku beberapa siri rundingan yang gagal memuaskan hati antara PAS dan UMNO. UMNO sebenarnya inginkan kesetaraan dan bukan didominasi oleh mana-mana parti yang ingin bergabung dalam BN.

Ini menyebabkan pembahagian kerusi dalam PRU15 untuk mengelak pertembungan antara PN dan BN tidak dapat dibuat. Terbukti dalam Pilihan Raya Negeri (PRN) Melaka menyaksikan pertandingan antara BN dan PN telah memberikan kelebihan kepada UMNO dan MCA.

Kini, sama ada PAS atau UMNO perlu menerima realiti perebutan kerusi mungkin bakal berlaku di Kelantan, Kedah, Terengganu, Perak dan Pahang. PAS perlu memikirkan strategi alternatif untuk bersama PN, bukannya dengan BN lagi.

Hakikatnya, UMNO kurang mampu menerima Bersatu atas beberapa insiden seperti PRN Sabah 2020 dan krisis politik Perak. Hasilnya, UMNO memberikan peluang kepada PAS sama ada ingin bersama BN atau PN. Jika PAS memilih Bersatu untuk bersama PN, maka secara tidak langsung UMNO tidak akan menerima PAS lagi.

Hakikatnya, realiti perpecahan parti Melayu Islam tidak mampu lagi dielakkan.

MANIFESTO

Apa yang disyorkan adalah gabungan kumpulan parti keempat perlu diwujudkan satu konsesi bersama dalam menghadapi PRU15. Jika MUDA bertanding sendirian, maka akan menemui kegagalan. Begitu juga Warisan, Putera dan Pejuang.

Gabungan parti keempat ini perlu sedar bahawa bersendirian akan menyebabkan strategi kurang berkesan. Ini disebabkan jentera parti sendirian akan memakan kos yang tinggi dan berkemungkinan hilang wang deposit. Berbanding bersatu dalam gabungan parti yang mempunyai kesefahaman akan memudahkan lagi penyusunan jentera parti semasa PRU.

Strategi bersama dengan satu kefahaman memungkinkan satu manifesto dirangka bersama bagi meyakinkan rakyat untuk memenangi seberapa banyak kerusi dipertandingkan dan bukannya kemenangan untuk membentuk kerajaan. Jika gabungan parti keempat ini berjaya memperoleh sejumlah kerusi Parlimen atau Dewan Undangan Negeri (DUN), ini mampu membawa kepada rundingan bersama dalam membentuk kerajaan dengan gabungan parti yang mempunyai kerusi majoriti tetapi tidak mampu membentuk kerajaan. Hakikat ini perlu diterima oleh gabungan parti keempat.

Gabungan parti kelima juga perlu jika ingin memberi tentangan hebat. Jika bersendirian maka jawapannya juga kegagalan. Matlamat gabungan parti kelima adalah memecah undi dan memberi tentangan hebat, bukannya sebagai king maker.

Jika gabungan kumpulan kelima ini mampu bersatu dan bersama maka akan memberi satu kelebihan untuk mereka dalam membuat satu manifesto dan perjanjian dengan rakyat jika mampu menang dalam beberapa kerusi dipertandingkan.

Terpulang pada rakyat untuk memilih atau tidak supaya satu suara oposisi berlainan dengan PH, PN dan BN walaupun diterajui pertubuhan bukan kerajaan (NGO) dan parti-parti kecil yang mampu memberikan satu jalan alternatif kepada kumpulan berfahaman minoriti dalam aliran majoriti negara ini.

Mahu tidak mahu, kelima-lima gabungan parti politik ini perlu ada satu pakatan perjanjian untuk kelangsungan hidup dalam politik sebelum, semasa dan selepas berakhir PRU15 nanti. Walaupun nampak mustahil tetapi jika dilihat, terdapat satu keserasian aliran fahaman dan kesepakatan antara matlamat dan perjuangan.

Tidak salah jika wujudnya pertandingan lima penjuru kerana rakyat sudah matang dalam politik demokrasi negara ini. Retorik politik dan janji manis tidak akan memerangkap semula rakyat dalam ulangan cerita politik yang sama sejak berakhirnya PRU 2018.

Akhir sekali, hanya satu gabungan akan menerajui kepimpinan walaupun terpaksa berkongsi kuasa. Inilah realiti politik demokrasi negara ini. Apa yang penting adalah reformasi pentadbiran negara dalam konsep demokrasi sosial selaras perubahan zaman.

Hala tuju negara ini perlu jelas dan stabil, bukannya berpaksikan kepada gabungan perjanjian yang rapuh. Rakyat kini mengharapkan kepimpinan politik mampu memberikan manfaat kepada kehidupan rakyat. Pada masa sama, kerajaan perlu memikirkan perkembangan teknologi, perubahan kehidupan rakyat dan keberkesanan dasar kerajaan dalam melaksanakan janjinya kepada rakyat.

Dr Iskandar Hasan Tan Abdullah
Pensyarah Kanan di Universiti Teknologi Mara (UiTM) Kelantan.

Artikel ini pertama kali disiarkan dalam Utusan Malaysia hari ini.


Anwar sahkan penyokong tegar hina Agong diberi amaran, tidak dibuang

Pengerusi Pro-Keadilan Sarawak, Iswardy Morni yang menghina Yang di-Pertuan Agong baru-baru ini hanya diberi amaran terbuka dan tidak dibuang parti, kata Presiden PKR, Datuk Seri Anwar Ibrahim.

Anwar menyifatkan penyokong tegarnya itu sudah diberikan teguran sebelum ini bagaimanapun tidak diendahkan dengan nasihat tersebut dan meneruskan serangan dengan kenyataan biadab sehingga menghina institusi Raja-Raja.

“Bulan April kita sudah nasihatkan dia bahawa boleh tegur tetapi haruslah jaga tatasusila. Kita nasihatkan boleh tegur tetapi jaga kerana ada peraturan kita, itu saja kita lakukan.

“Tetapi dia tidak meneruskan (mematuhi teguran) maka kita terpaksa memberi amaran secara terbuka,” katanya dipetik portal Malaysiakini.

Berhubung tindakan undang-undang yang bakal dihadapi penyokongnya itu, Anwar berkata setiap rakyat berhak mendapat perlindungan guaman namun menolak tindakan menggunakan Akta Hasutan terhadap mana-mana individu.

“Apakah saya setuju dengan tindakan Akta Hasutan? Saya tidak setuju. Secara prinsip kita tidak setuju (pihak berkuasa) guna Akta Hasutan.

“Apakah saya setuju dia diberikan bantuan khidmat guaman? Ya, ini hak setiap rakyat dapat perlindungan guaman,” ujarnya lagi.

Baru-baru ini, Iswardy memuat naik video secara langsung bertajuk ‘Total Lockdown: Apa Yang Kerajaan Gagal Belajar Dalam Setahun Ini’ di YouTube rasmi miliknya.

Iswardy didakwa mengeluarkan kenyataan mendakwa Seri Paduka seakan-akan tidak bertindak terhadap peningkatan kes Covid-19.

Terdahulu, Pengarah Komunikasi PKR, Fahmi Fadzil berkata, kenyataan Iswardy sebagai tidak mewakili pendirian parti itu kerana PKR adalah sebuah parti yang menjunjung dan mempertahankan institusi raja-raja Melayu.

Kata Fahmi, ucapan Iswardy dalam beberapa video sebelum ini pernah dibincangkan di dalam Biro Politik PKR dan keputusan telah diambil pada April lalu dengan memberi amaran keras kepadanya.

Susulan tindakannya itu polis kini telah menahannya di rumahnya di Kajang, susulan laporan oleh ramai yang diterima berhubung perkara itu.


Broker Forex terbaik di Malaysia pada tahun 2023

Semakin ramai orang di Malaysia memikirkan cara yang boleh mereka lakukan untuk meningkatkan simpanan mereka, jadi mereka beralih kepada pelbagai strategi perdagangan seperti forex.

Perkara yang benar-benar menarik tentang forex ialah ia adalah pasaran yang anda boleh masuk dengan agak mudah, dan anda boleh menemui banyak sumber dalam talian untuk mempelajari seberapa banyak yang anda boleh sebelum anda bermula.

Selain itu, terdapat banyak broker dalam talian yang kini memungkinkan untuk memasuki pasaran ini dengan mudah juga.

Jadi, jika anda pernah mendengar tentang forex dan anda ingin mencubanya, salah satu langkah pertama anda akan melibatkan mencari broker dalam talian yang akan memberi anda apa yang anda perlukan untuk bermula.

Terdapat beberapa pilihan yang tersedia, dan anda mungkin tergoda untuk menggunakan pilihan pertama yang anda temui, tetapi anda tidak sepatutnya berbuat demikian.

Sebaliknya, adalah bijak untuk menilai dengan teliti semua pilihan anda supaya anda boleh mengetahui yang mana satu benar-benar sesuai untuk anda.

Untuk membantu anda bermula, kami telah mengumpulkan senarai broker forex di bawah.

HFM – 5 bintang

Jika anda mencari broker forex terbaik, anda pastinya berbaloi untuk meluangkan masa untuk menyemak HFM dan semua yang mereka tawarkan.

Dengan broker ini, anda boleh mencipta satu dompet tetapi mempunyai berbilang akaun, dan anda juga boleh memanfaatkan pelbagai kaedah pembiayaan.

Apabila ia datang untuk membeli dan menjual pasangan mata wang dalam pasaran forex, khususnya, broker dalam talian ini menjadikan perkara yang sangat mudah, terutamanya kerana ia memberikan anda akses kepada platform MT4 dan MT5.

Dan, seperti kebanyakan broker popular lain, anda juga boleh menggunakan HFM untuk berdagang pelbagai instrumen lain, seperti logam, bon, komoditi dan saham CFD, untuk menamakan hanya beberapa laluan yang boleh anda ambil untuk mengembangkan wang anda.

Selain itu, jika anda belum bersedia untuk membuka akaun, anda boleh mulakan dengan akaun demo dan jika anda mempunyai sebarang soalan, pasukan perkhidmatan pelanggan mereka sedia membantu.

Tickmill – 4 bintang

Apabila ia datang kepada broker forex di Malaysia, satu lagi pilihan yang pasti bernilai menyemak ialah Tickmill.

Anda boleh berdagang pelbagai jenis pasangan mata wang, sama ada anda ingin bekerja dengan mata wang utama, mata wang kecil atau mata wang eksotik, dan anda boleh melakukan semuanya pada platform dagangan MT5 atau MT4 yang sangat popular yang lebih disukai oleh ramai pedagang.

Mencipta akaun dan membiayainya adalah sangat mudah, jadi anda boleh bermula lebih awal daripada yang anda fikirkan, tetapi jika anda ingin memulakan dengan akaun demo percuma, anda boleh melakukannya juga supaya anda boleh mendapatkan beberapa latihan dengan wang maya terlebih dahulu.

Dan bagaimana jika anda memutuskan bahawa anda ingin berdagang lebih daripada sekadar pasangan mata wang? Nah, anda boleh kekal bersama broker ini dan mula berdagang instrumen lain, seperti saham, mata wang kripto, logam dan bon.

Seperti yang anda lihat, terdapat banyak sebab mengapa orang ramai beralih kepada broker dalam talian ini apabila mereka ingin mula mengembangkan wang mereka, jadi pasti pertimbangkan mereka semasa anda menimbang pilihan anda.

FXTM – 3.5 bintang

Dengan FXTM, anda boleh membuka akaun demo untuk mendapatkan sedikit latihan sebelum anda mula berdagang pasangan mata wang dalam pasaran forex sebenar, atau anda boleh terus membuka akaun yang akan anda dana untuk mula membeli dan menjual mata wang.

Mereka menyediakan MetaTrader sebagai platform dagangan yang boleh anda gunakan untuk menavigasi pasaran forex, dan anda juga boleh menggunakan aplikasi mereka supaya anda boleh berdagang dalam forex walaupun anda tidak menggunakan komputer.

Jika anda seorang pemula, anda juga boleh menyemak sumber pendidikan mereka untuk membangunkan pemahaman yang lebih baik tentang cara berdagang dengan cara yang bijak.

Dan jika anda memutuskan bahawa anda ingin berdagang saham, indeks, komoditi atau logam, anda juga boleh melakukannya dengan broker dalam talian ini, yang mudah kerana anda tidak perlu mencari broker lain untuk berbuat demikian.

TD Ameritrade – 3 bintang

Dalam dunia pelaburan dan strategi perdagangan, TD Ameritrade adalah perniagaan yang terkenal.

Mereka menawarkan anda peluang untuk masuk ke dalam dagangan forex tanpa sebarang komisen, dan mereka memudahkan untuk membeli dan menjual pelbagai pasangan mata wang.

Selain itu, mereka menawarkan platform yang boleh anda gunakan pada komputer dan peranti mudah alih anda untuk kemudahan tambahan.

Selain itu, jika anda memutuskan bahawa anda bersedia untuk mempelbagaikan portfolio anda, anda boleh melihat strategi lain untuk mengembangkan wang anda, seperti ETF, saham, dana bersama, opsyen dan niaga hadapan, antara lain yang ditawarkan oleh broker ini.

Fusion Markets – 3 bintang

Satu lagi pilihan yang patut dilihat ialah Fusion Markets, iaitu broker yang boleh memberi anda akses kepada platform dagangan MT4 dan MT5.

Mereka menjadikannya pantas dan mudah untuk membuat akaun dalam talian, dan mereka mengenakan yuran yang rendah untuk berdagang dalam pasaran forex.

Mereka juga menawarkan Fusion+ untuk perdagangan salinan, dan anda boleh menerima sokongan daripada pakar perdagangan.

Selain itu, jika anda ingin bermula dengan akaun demo percuma, anda juga boleh melakukannya.

Dan anda boleh melangkaui forex untuk turut berdagang indeks ekuiti, logam berharga, tenaga dan saham.

Perkara yang perlu difikirkan semasa anda memilih broker Forex

Akhirnya, broker dalam talian yang anda pilih untuk pergi bergantung sepenuhnya kepada anda.

Pastikan anda memilih salah satu yang mempunyai reputasi yang baik, menyediakan sokongan pelanggan berkualiti tinggi dan dilesenkan dan dikawal dengan betul untuk beroperasi di negara anda.

Anda juga boleh membaca ulasan pelanggan untuk melihat apa yang orang lain katakan tentang pelbagai broker yang anda berminat untuk menggunakan.

Ulasan boleh memberi banyak penerangan tentang sama ada broker itu benar-benar bagus seperti yang mereka nampak.

Kemudian, apabila anda telah membuat keputusan mengenai broker forex yang anda fikir sesuai untuk anda, mendaftar haruslah mudah dan, sebelum anda sedar, anda akan berdagang pasangan mata wang.


Annuar optimis ada ruang perbaiki MN dengan PAS

Ketua Bahagian UMNO Ketereh Tan Sri Annuar Musa yakin masih terdapat ruang kerjasama antara UMNO dan PAS menerusi Muafakat Nasional (MN) bagi menghadapi Pilihan Raya Umum Ke-15 (PRU15 ) akan datang.

Annuar yang juga Ahli Parlimen Ketereh berkata oleh itu beliau tidak berputus asa dan beranggapan bahawa kebuntuan yang berlaku antara kedua-dua parti itu ketika ini hanya bersifat sementara dan jalan-jalan bagi memperkukuhkan hubungan perlu diteruskan, lapor Bernama.

“Sebagai seorang ahli politik lama dan banyak kali berlawan dengan PAS dalam PRU, saya dapati MN adalah anugerah Allah apabila UMNO dan PAS dapat bekerjasama.

Oleh itu kita tidak boleh berputus asa berusaha bagi mengekalkan hubungan silaturrahim libatkan kedua-dua parti ini walaupun pada masa ini terdapat sedikit kerenggangan,” katanya kepada pemberita ketika melakukan kunjungan hormat terhadap Mursyidul Am PAS Datuk Hashim Jasin di Kompleks PAS Negeri Perlis hari ini.

Beliau berkata adalah sayang jika MN hanya berada di pertengahan jalan dan tidak dibawa sehingga ke PRU kerana tujuannya adalah hendak kuasai PRU.

“Kita buat MN dengan tujuan hendak kuasai pilihan raya akan datang, tiba-tiba bila ada senjata yang bagus di tangan kita bagi memasuki medan perang, dicampak begitu saja,” katanya

Annuar yang juga Menteri Komunikasi dan Multimedia berkata dalam memorandum persefahaman (MoU) MN yang dimeterai sebelum ini terdapat satu frasa bahawa sekiranya terdapat pertikaian atau masalah dalam kerjasama UMNO dan PAS perlu diselesaikan seperti piagam Madinah.

Katanya seperti piagam Madinah, jika ada sebarang pertikaian kembalilah merujuk al-Quran dan hadis sebagai rujukan bagi menyelesaikan masalah berbangkit.

“Roh dan semangat itu (piagam Madinah) penting bukan hanya dalam politik tetapi dalam kehidupan kita menyelesaikan masalah dan pertelingkahan dengan kembali kepada al-Quran dan hadis,” katanya.

Sementara itu Hashim berkata beliau seolah-olah mendapat semangat dan tenaga baharu dalam usaha menyelamatkan perpaduan ummah ini selepas bertemu Annuar dan membincangkan berhubung soal itu.

“Saya berazam dengan rakan-rakan, apa pun ada halangan di hadapan kita akan teruskan perjuangan ke arah perpaduan ini (MN),” katanya.


Anwar gagal cabar tindakan Muhyiddin nasihat Agong gantung Parlimen

Mahkamah Rayuan hari ini menjelaskan bahawa kuasa mahkamah bergantung kepada apa yang diperuntukkan oleh Perlembagaan, bukannya apa yang difikirkan oleh sesetengah pemikir politik apa itu kuasa kehakiman.

Penjelasan itu dibuat ketika mahkamah berkenaan menolak rayuan Ketua Pembangkang, Datuk Seri Anwar Ibrahim dan empat wakil rakyat untuk mencabar tindakan Tan Sri Muhyiddin Yassin menasihati Yang di-Pertuan Agong menggantung Parlimen semasa tempoh darurat.

Hakim Datuk Has Zanah Mehat berkata menurut Perkara 150 (6) dan (8) Perlembagaan Persekutuan, Parlimen berhasrat untuk mengecualikan semakan kehakiman terhadap keputusan mengisytiharkan darurat serta menutup pintu mahkamah terhadap sebarang cabaran undang-undang yang dibuat semasa darurat dan pengisytiharan darurat oleh Yang di-Pertuan Agong.

“Mahkamah tidak mendapati kesilapan undang-undang oleh tiga hakim Mahkamah Tinggi semasa menolak kebenaran untuk semakan kehakiman.

“Oleh itu, kami menolak rayuan tanpa perintah mengenai kos,” kata Hakim Has Zanah, yang bersidang bersama Hakim Datuk Vazeer Alam Mydin Meera dan Datuk Ahmad Zaidi Ibrahim, dalam prosiding yang dijalankan secara maya.

Dalam keputusan sebulat suara, Hakim Has Zanah berkata mahkamah tidak mempunyai bidang kuasa untuk melayan permohonan semakan kehakiman walaupun kebenaran diberikan kepada perayu.

“Ia akan dilaksanakan dengan sia-sia kerana mahkamah dilarang oleh Perkara 150 (8) Perlembagaan Persekutuan daripada mempersoalkan penggunaan budi bicara oleh Yang di-Pertuan Agong mengenai pengisytiharan darurat,” katanya.

Rayuan itu dikemukakan Anwar bersama Ahli Dewan Undangan Negeri (ADUN) Simpang Jeram dan Ahli Parlimen (MP) Pulai, Datuk Seri Salahuddin Ayub; ADUN Gurun dan MP Sungai Petani, Datuk Johari Abdul, ADUN Tebing Tinggi, Abdul Aziz Bari dan MP Pasir Gudang, Hassan Abdul Karim untuk kebenaran memulakan permohonan semakan kehakiman terhadap bekas perdana menteri itu dan kerajaan.

Pada 22 April lepas, Mahkamah Tinggi Kuala Lumpur menolak permohonan Anwar untuk mendapatkan kebenaran bagi memulakan semakan kehakiman untuk mencabar nasihat Muhyiddin kepada Yang di-Pertuan Agong Al-Sultan Abdullah Ri’ayatuddin Al-Mustafa Billah Shah untuk menggantung sidang Parlimen darurat seluruh negara.

Hakim Mahkamah Tinggi ketika itu Datuk Seri Mariana Yahya (kini Hakim Mahkamah Rayuan) menolak permohonan Anwar atas alasan mahkamah tiada bidang kuasa untuk mendengar semakan kehakiman berdasarkan Perkara 150(6) dan 150(8) Perlembagaan Persekutuan.

Hakim Mariana memutuskan bahawa nasihat Jemaah Menteri dan Muhyiddin kepada Al-Sultan Abdullah untuk mengisytiharkan Ordinan Darurat adalah tidak tertakluk kepada semakan kehakiman.

Anwar yang juga Ahli Parlimen Port Dickson memfailkan permohonan kebenaran untuk memulakan semakan kehakiman pada 25 Jan lepas, dengan menamakan Muhyiddin dan kerajaan masing-masing sebagai responden pertama dan kedua.

Beliau memohon deklarasi bahawa keputusan yang diberikan oleh Jemaah Menteri, diketuai Muhyiddin untuk menasihati Al-Sultan Abdullah untuk mengisytiharkan Seksyen 14 Ordinan Darurat (Kuasa-Kuasa Perlu) 2021 yang telah mengakibatkan penggantungan Parlimen adalah bertentangan dengan undang-undang, tidak berperlembagaan, tidak sah, tidak mempunyai sebarang kesan dan ultra vires.

Pada 11 Mac lepas, Mahkamah Tinggi Kuala Lumpur menolak permohonan kebenaran semakan kehakiman yang dikemukakan Salahuddin, Johari dan Abdul Aziz atas perkara yang sama manakala permohonan kebenaran Hassan ditolak Mahkamah Tinggi Johor Bahru pada 26 April lepas.

Mereka juga menamakan Muhyiddin dan kerajaan sebagai responden dalam permohonan mereka.


TikTok sendiri sekat klip video ikut garis panduan, dakwa Menteri KKD

Menteri Komunikasi dan Digital kerajaan Pakatan Harapan-Barisan Nasional (PH-BN), Fahmi Fadzil mendakwa sekatan dibuat pengendali video dalam talian, TikTok, menurunkan klip video tertentu berdasarkan garis panduan komunitinya yang tersendiri.

Beliau berkata demikian ketika menjawab soalan tambahan Ahli Parlimen Perikatan Nasional (PN-Arau), Datuk Seri Shahidan Kassim yang bertanya sama ada kerajaan terancam dengan pengaruh pembangkang di aplikasi TikTok hingga meminta syarika itu menyekat kandungan tertentu.

“Semua syarikat media sosial ada garis panduan komuniti tersendiri dan kerajaan tidak memberi input kepada apa-apa isi kandungan bagi garis panduan komuniti ini.

“Contohnya TikTok menurunkan kandungan berdasarkan garis panduan komunitinya, dengan sekitar 95 peratus kandungan diturunkan secara automatik berdasarkan kecerdasan buatan (AI) syarikat itu,” kata Fahmi menurut BH.

Bagaimanapun, untuk rekod, pada 7 Disember 2022, The Star memetik Fahmi sebagai berkata melalui pertemuan KKD dengan TikTok, platform itu menyekat 1,126 video yang dianggap provokatif dan melampau.

Dalam laporan itiu beliau berkata, KKD akan bekerjasama dengan TikTok dan platform media sosial lain untuk memastikan kandungan yang dimuat naik dalam talian tidak menyentuh isu raja, agama dan kaum.

“Sebelum tarikh pengundian (PRU-15), antara 12 hingga 18 November 2022 sebanyak 857 video telah disekat secara automatik, manakala pada 19 November 2022, 130 lagi video telah dialih keluar.

“Sementara itu, selepas PRU-15 menyaksikan sebanyak 1,126 video yang dianggap provokatif dan melampau telah disekat oleh TikTok menggunakan sistem automatik mereka,” katanya.

Fahmi juga berkata KKD telah memulakan proses untuk mengukuhkan kerjasama antara kerajaan dan platform media sosial.

“Pengendali media sosial bukan sahaja perlu mematuhi undang-undang tetapi juga mesti responsif terhadap permintaan yang dibuat oleh pihak berkuasa berhubung kandungan provokasi,” katanya.

Difahamkan, kebanyakan klip video yang diturunkan TikTok setelah mendapat permintaan KKD adalah yang melibatkan kebangkitan gelombang sokongan anak muda Perikatan Nasional pada PRU-15 lalu.

Sementara itu, Fahmi mempertahankan hak agensi media untuk menyiarkan berita yang memetik sumber dalam laporan tertentu.

Tegasnya, tiada sebarang larangan atau sekatan akan dikenakan dalam isu laporan berita yang memetik sumber kerana beliau memahami wartawan dan media berhak melindungi keselamatan individu yang memberi maklumat kepada mereka.

Bagaimanapun, beliau menegaskan kebebasan itu tetap tertakluk kepada undang-undang dan mana-mana laporan tidak benar dan berunsur fitnah tetap akan diambil tindakan.


EU kaji vaksin China – Sinovac

Pengawal perubatan Kesatuan Eropah (EU) dilaporkan mula mengkaji vaksin Covid-19 yang dikeluarkan syarikat farmaseutikal China, Sinovac, bagi menilai keberkesanan dan keselamatannya – langkah pertama yang menandakan blok 27 negara itu mungkin bersetuju menggunakannya.

Agensi Perubatan Eropah (EMA) berkata, keputusan memulakan penilaian itu dibuat berdasarkan kepada keputusan awal kajian klinikal dan makmal membabitkan haiwan dan manusia, yang mencadangkan bahawa vaksin itu menghasilkan imun yang bertindak balas terhadap Covid-19.

“Kajian-kajian ini menunjukkan bahawa vaksin (Sinovac) mencetuskan pengeluaran antibodi… dan membantu melindungi daripada penyakit,” kata EMA dalam satu kenyataan.

Vaksin Sinovac mengandungi virus SARS-CoV-2 tidak aktif atau mati yang membantu sistem imun tubuh badan manusia menerbitkan antibodi.

Menerusi kajian yang berbeza Sinovac menunjukkan kadar keberkesanan antara 50 hingga 90 peratus. Dos Sinovac kini diluluskan penggunaannya di China, Indonesia, Brazil dan Turki.

April lalu, Sinovac berkata, kilang pengeluaran vaksinnya yang ketiga dinamakan VoronaVac bersedia menggandakan pengeluaran tahunan kepada dua bilion dos.

Syarikat itu berkata lebih 200 juta dos vaksin Sinovac sudah dihantar ke seluruh dunia.

Selain Sinovac, EMA juga meneliti tiga lagi vaksin – satu dikeluarkan oleh firma biotech Jerman, CureVac, sementara dua lagi oleh syarikat Amerika Syarikat Novavax dan SputnikV yang dihasilkan oleh Russia.

Kajian itu menyasarkan untuk mempercepatkan proses kelulusan penggunaannya dengan membenarkan penyelidik menghantar penemuan mereka sebelum data terakhir diperoleh.

Penyelidik kini memerhati kira-kira 12,000 pekerja kesihatan di Brazil di mana mereka melaporkan keberkesanan Sinovac terhadap simptom Covid-19 adalah 50.7 peratus, dan lebih kuat terhadap penyakit teruk yang lain.


Krisis telur belum selesai, harga sayur pula naik sehingga 50%

Selepas negara mengalami krisis telur ayam yang masih gagal ditangani oleh kerajaan PH-UMNO, kini ada laporan menyatakan harga sayur-sayuran pula meningkat antara 30 hingga 50 peratus, sehingga membebankan rakyat.

Tanpa langkah dan strategi menanganinya diambil kerajaan baharu pimpinan Datuk Seri Anwar Ibrahim, krisis bekalan sayur dikhuatiri lebih serius susulan kekurangan sumber makanan itu, khususnya di kawasan tanah tinggi Cameron Highlands, sehingga mencecah 20 hingga 45 peratus berikutan musim tengkujuh.

Antara sayur utama yang mengalami kekurangan adalah kubis bulat, tomato, salad, cili merah dan daun bawang, sekali gus menyebabkan harganya di peringkat ladang meningkat antara 30 hingga 50 peratus.

Setiausaha Pertubuhan Pekebun-pekebun Sayur Cameron Highlands, Chay Ee Mong berkata, ekoran faktor cuaca, kekurangan bekalan sayur utama di Cameron Highlands kritikal ketika ini.

Katanya, hanya kubis bulat yang mengalami penurunan harga kepada RM1 sekilogram berbanding RM1.50 sebelum ini manakala sayuran-sayuran lain pula naik harga antara 30 hingga 50 peratus.

“Tomato misalnya naik sehingga RM6 sekilogram berbanding RM2 ke RM3 sebelum musim tengkujuh. Dari segi pengeluaran tomato, petani memaklumkan ia berkurangan sehingga 45 peratus. Sayur jenis tomato ini ia tidak masak jika tiada cahaya matahari dan bunganya gugur.

“Begitu juga salad, ia dijual RM5 sekilogram berbanding RM3 ke RM4 sebelum ini, cili merah RM10 sekilogram berbanding RM8 dan daun bawang RM12 sekilogram ketika ini berbanding RM3 ke RM8,” katanya menurut Utusan.

Ee Mong berkata, ekoran faktor cuaca ketika ini, beliau percaya bukan sahaja sayur yang ditanam di kawasan tanah tinggi itu berkurangan malah di kawasan tanah rendah seperti sawi, terung dan timun juga menghadapi situasi sama.

Ini kerana katanya, untuk memperoleh hasil tanaman, ia memerlukan masa paling kurang sebulan.

Sehubungan itu beliau menjangkakan krisis bekalan sayur dan harga sumber makanan itu berlarutan berdasarkan kepada faktor cuaca di negara ini.

Pada masa sama beliau berkata, selain faktor cuaca, kekurangan bekalan sayur disebabkan kos input yang terlalu tinggi seperti baja kimia, racun perosak, jentera kecil dan mesin-mesin serta bijih-bijih benih.

Beliau berkata, 80 peratus input dalam sektor itu adalah diimport kerana ia tiada pilihan disebabkan kualiti input tempatan kurang baik berbanding import.

“Kos input ini turut membabitkan soal gaji pekerja. Dulu, kita bayar RM1,200 sahaja tetapi majoriti ‘demand’ dan mahu gaji RM2,000. Jadi kita tetap kena bayar, jika tidak mereka akan lari ke tempat lain,” jelasnya.

Sementara itu, beliau meminta kerajaan baharu ketika ini mengubah atau menyemak semula dasar yang dilaksanakan bagi memastikan krisis agromakanan negara termasuk bekalan sayur-sayuran yang berlaku ketika ini tidak berpanjangan.

Jelasnya, krisis agromakanan negara didakwa berlaku disebabkan oleh dasar kerajaan yang tidak mahu membuka tanah-tanah baharu untuk pertanian dan tanah-tanah terbiar tidak diusahakan sepenuhnya.


Nak rentas negeri punya pasal, warga emas menyamar bekas ‘ACP’

Terdesak mahu merentas negeri, seorang lelaki warga emas sanggup menyamar sebagai bekas pegawai kanan polis berpangkat ACP bergelar ‘Datuk’ semata-mata mahu melepasi sekatan jalan raya.

Lelaki bergelar ‘Datuk’ itu ditahan ketika mahu membuat permohonan rentas negeri di Ibu Pejabat Polis Daerah Petaling Jaya semalam.

Ketua Polis Daerah Petaling Jaya ACP Mohamad Fakhruddin Abdul Hamid berkata lelaki berusia 65 tahun itu hadir ke balai polis pada Jumaat untuk mendapatkan kelulusan rentas negeri.

Bagi mengukuhkan dakwaannya lelaki itu menunjukkan gambar dirinya berpakaian uniform lengkap polis pada skrin telefon bimbit tanpa memberi sebarang bukti identiti pegawai kanan polis ketika membuat permohonan.

“Apabila diminta mengemukakan dokumen yang membuktikan dia pegawai kanan polis, lelaki terbabit gagal berbuat demikian,” katanya dalam kenyataan di sini hari ini.

Beliau berkata sehubungan itu lelaki berkenaan ditahan pada pukul 9.00 malam tadi kerana gagal mempamerkan sebarang kad identiti atau kad kuasa serta menyamar, dan dia direman sehari bagi membantu siasatan mengikut Seksyen 170 Kanun Keseksaan.

Kerajaan menguatkuasakan larangan rentas negeri dan daerah di seluruh negara, kecuali dengan kebenaran Polis Diraja Malaysia (PDRM), mulai Isnin ini hingga 6 Jun.

Menteri Kanan (Keselamatan), Datuk Seri Ismail Sabri Yaakob berkata kerajaan juga tidak membenarkan semua aktiviti rasmi, sosial dan bersemuka sama ada membabitkan kerajaan atau swasta.


Jepun tawar sumbangan vaksin AstraZeneca kepada Malaysia

Malaysia bakal menerima tawaran vaksin AstraZeneca dari kerajaan Jepun yang akan dihantar pada Julai depan.

Sumbangan vaksin yang dikeluarkan sendiri Jepun tersebut akan juga dihantar kepada negara ASEAN lain, antaranya Indonesia, Filipina dan Thailand, kata Menteri Luarnya Motegi Toshimitsu hari ini.

Menurut Kedutaan Jepun di Malaysia, menteri itu berkata vaksin akan dihantar mulai Julai, jika keadaan mengizinkan, dan akan segera membuat penyelarasan.

“Berdasarkan pengumuman Menteri Luar hari ini, Kedutaan Jepun di Malaysia akan terus bekerja sama rapat dengan kerajaan Malaysia untuk menyediakan vaksin kepada rakyat Malaysia.

“Ini bakal menjadi satu lagi lambang persahabatan antara Jepun dan Malaysia,” kata kedutaan dalam satu kenyataan.

Sebelum ini, kerajaan Jepun antara yang menghulurkan bantuan kepada Malaysia untuk menangani pandemik COVID-19 termasuk menyumbang peralatan perubatan bernilai kira-kira US$5 juta pada Januari lalu.

Jepun juga telah menghulurkan bantuan kemanusiaan bernilai kira-kira US$2 juta kepada Malaysia melalui Tabung Kanak-Kanak Pertubuhan Bangsa-Bangsa Bersatu (UNICEF), Suruhanjaya Tinggi Pertubuhan Bangsa-Bangsa Bersatu untuk Pelarian (UNCHR) dan Persekutuan Palang Merah dan Bulan Sabit Merah (IFRC).

Bagi ASEAN, Jepun telah mengusulkan penubuhan “Pusat ASEAN untuk Kesihatan Awam dan Penyakit Berjangkit” bertujuan melindungi penduduk di rantau ini dan memberikan sokongan kewangan sebanyak US$50 juta melalui Dana Integrasi Jepun-ASEAN (JAIF).


Lima negeri sahaja catat peningkatan kes Covid-19 hari ini

Lima negeri sahaja hari ini mencatat peningkatan jangkitan harian Covid-19 dalam tempoh 24 jam hingga 12 tengah hari tadi, seiring penurunan kes positif di seluruh negara daripada 22,802 semalam kepada 21,072.

Lima negeri terbabit ialah Kedah, Pahang, Negeri Sembilan, Terengganu dan Sarawak.

Kedah merekodkan 1,841 kes baharu hari ini berbanding 1,629 kes semalam, menjadikan kumulatif positif di negeri itu meningkat kepada 193,132 kes.

Sehingga semalam seramai 177,520 pesakit Covid-19 di Kedah telah sembuh, 2,199 meninggal dunia dan 11,572 kes masih aktif.

Daripada jumlah kes aktif itu seramai 10,891 pesakit menjalani kuarantin di rumah; 428 ditempatkan di PKRC; 239 dimasukkan ke hospital; dan 14 dirawat di unit rawatan rapi (ICU) dengan tujuh daripadanya memerlukan alat bantuan pernafasan.

Sehingga semalam, 1,578,325 atau 72.0 peratus populasi di Kedah telah lengkap divaksinasi, manakala 1,602,873 atau 73.1 peratus lagi menerima sekurang-kurangnya satu dos, dan 617,821 atau 39.7 peratus individu dewasa menerima dos penggalak.

Sebanyak 29 kluster di Kedah juga masih aktif dengan 26 daripadanya melibatkan kluster pendidikan; tempat kerja (dua); dan satu kluster kumpulan berisiko tinggi.

Sementara itu, Pahang merekodkan 1,099 kes baharu berbanding 1,063 semalam; diikuti Negeri Sembilan (983 kes baharu, 731 semalam); Terengganu (297 kes baharu, 270 semalam); dan Sarawak (201 kes baharu, 186 semalam).

Sehingga kini negara mencatat 3,040,235 kumulatif kes positif, dengan 2,852,437 kes atau 93.8 peratus daripada telah pulih, 32,114 kes kematian dan 140,336 kes masih aktif.

Daripada jumlah kes aktif itu seramai 127,984 pesakit sedang menjalani kuarantin di rumah; 6,254 ditempatkan di PKRC; 5,922 dimasukkan ke hospital; dan 176 pesakit dirawat di ICU, dengan 98 daripadanya memerlukan alat bantuan pernafasan.


Kenyataan maaf atau tindakan undang-undang akan diambil

Saya merujuk pada kenyataan Ketua Penerangan Majlis Pimpinan Negeri Terengganu, Syed Mohd Al-Amin bin Tuan Sharif bertarikh 24 Mac 2021 yang menyatakan saya di tahan di bawah Akta Hasutan.

Namun sebaliknya, saya seorang pengadu bagi menyiasat kes gangguan seksual di bawah Akta 354 Kanun Keseksaan.

Walaupun pimpinan Angkatan Muda Keadilan (AMK) Terengganu saudara Wan Muhamad Haikal telah memperbetulkan kenyataan MPN Terengganu namun sehingga hari ini tiada seorangpun daripada ahli pimpinan MPN Terengganu ingin memperbetulkan kenyataan mereka yang cuba memberi imej dan persepsi buruk pada diri saya.

Oleh kerana kenyataan media MPN Terengganu yang cuba memberi persepsi buruk pada diri saya, saya telah diserang dan dipersendakan oleh pelbagai pihak. Perkara ini juga menjejaskan reputasi ayah saya yang juga seorang pegawai polis. Hal ini berikutan, kenyataan pimpinan MPN Terengganu tanpa merujuk sumber yang sah.

Kenyataan media yang dibuat MPN Terengganu seolah-olah tidak mengakui saya salah seorang ahli pimpinan sayap AMK walaupun telah banyak program dan kenyataan media telah saya keluarkan sebelum ini.

Walaupun berada dalam satu “kapal” yang sama, tindakan MPN Terengganu memfitnah saya memberi kesan buruk pada diri saya dari sudut psikologi.

Oleh yang demikian, saya akan mengeluarkan satu notis saman malu kerana memfitnah saya yang dikatakan ditahan di bawah Akta Hasutan.

Saya hanya memberi tempoh masa masa 3 hari untuk permohonan maaf secara terbuka sebelum mengambil tindakan undang-undang.


Laut China Selatan: DAP jangan main api isu kedaulatan Malaysia

Perikatan Nasional (PN) memberi amaran kepada DAP, termasuk Pakatan Harapan (PH) supaya tidak bermain api dalam soal kedaulatan dan sempadan wilayah Malaysia.

Ketua Jawatankuasa Hal Ehwal Luar Negeri Ahli-Ahli Parlimen PN, Wan Ahmad Fayhsal Wan Ahmad Kamal berkata kebodohan dan kedangkalan Ahli Parlimen DAP Ipoh Timur, Howard Lee Chuan How dan pemimpin PH-BN dalam memahami isu kedaulatan perairan Malaysia di Laut China Selatan sangat membimbangkan.

Katanya sebagai Ahli Majlis Perundingan Dasar Luar Negeri kepada Menteri Luar Negeri, Howard sepatutnya tegas dalam mempertahankan kedaulatan perairan Malaysia.

“Mana mungkin wilayah negara boleh dibawa ke meja rundingan! Kita semua tahu bahawa China berhasrat agar negara-negara ASEAN yang terlibat dalam tuntutan bertindih Laut China Selatan menerima solusi ‘nine-dash line’ yang amat jelas sekali ditentang keras, termasuk Malaysia.

“Tuntutan tidak berasas China ini merangkumi dalam 80 peratus daripada keseluruhan Laut China Selatan yang kaya dengan minyak mentah, gas asli dan sumber laut lainnya.

“Mungkin Howard perlu Google dan lihat kedudukan geografi ‘nine-dash line’ ini dan berfikir dahulu sebelum mengeluarkan kenyataan,” katanya dalam kenyataan malam tadi (11 April 2023).

Ahli Parlimen Perikatan Nasional (PN) Machang itu berkata Howard sepatutnya menasihatkan Perdana Menteri untuk lebih tegas dan jantan dalam mempertahankan hak Malaysia seperti yang dilakukan oleh mantan Menteri Luar Negeri, Datuk Seri Saifuddin Abdullah sebagaimana dilaporkan oleh Al-Jazeera pada 21 Disember 2019.

Dalam laporan Al-Jazeera itu, Saifuddin dilaporkan berkata “For China to claim that the whole of South China Sea belongs to China, I think that is ridiculous. It is a claim that we have made, and we will defend our claim.”

Wan Ahmad Fayhsal berkata pendirian Malaysia sebelum ini amat jelas bahawa kita akan mempertahankan hak kita di Laut China Selatan tanpa menjejaskan hubungan baik dua hala Malaysia-China.

Menurutnya China adalah rakan dan sekutu besar kita dari dulu, sekarang dan akan datang. Takdir geografi meletakkan kita dan China sebagai jiran tetangga yang amat penting.

“Tetapi itu tidak bermakna perbezaan pendapat dan pendirian dalam soal geopolitik perlu melenturkan “posture” kita dalam diplomasi seperti yang dibuat oleh Perdana Menteri dalam Dewan Rakyat baru-baru ini.

Katanya, pemimpin PN dan BN sejak dulu lagi tidak akan berkompromi sama sekali isu membabitkan Laut China Selatan.

“Adakah Howard tidak peka dengan keputusan Tribunal Timbangtara di The Hague pada 13 Julai 2016 yang telah menolak tuntutan China berdasarkan hujah ‘nine-dash line’ terbabit?

“Siapa Howard nak bercanggah pandangan dengan tribunal antarabangsa? Atas dasar apa? Ternyata kenyataan kurang cerdik Howard ini bertentangan dengan kenyataan Menteri Pertahanan,, Tok Mat yang mengatakan “Kita tak boleh mengatakan Laut China Selatan ini kawasan bertindih. Itu salah. Laut China Selatan ini adalah laut yang mana kita telah pun buat sebagai ZEE negara.”

“Nah, sekarang kebodohan yang dilemparkan Howard terhadap Tan Sri Muhyiddin Yassin kembali terpalit di wajahnya sendiri, bukan dilemparkan oleh kami, tapi pemimpin kerajaannya sendiri!,” katanya.

Laut China Selatan: Bagi MP DAP kita patut jaga hati China, kata Faiz


1MDB mohon perintah serahan ganti saman terhadap Jho Low, 5 individu

1Malaysia Development Berhad (1MDB) akan memfailkan permohonan untuk mendapatkan perintah penyampaian ganti bagi menyerahkan writ saman AS$3.7837 bilion kepada ahli perniagaan dalam buruan Low Taek Jho atau Jho Low, ahli keluarga dan rakan sekutunya.

Jho Low yang dikaitkan dengan bekas Perdana Menteri Datuk Seri Najib Razak, sebelum ini gagal dihubungi secara peribadi kerana tidak berada di alamat terakhir masing-masing.

Memetik Bernama, Peguam K Siva Kumar yang mewakili 1MDB berkata pihaknya telah memaklumkan kepada mahkamah bahawa permohonan itu akan difailkan di Mahkamah Tinggi Kuala Lumpur minggu ini berikutan writ saman masih belum dapat diserahkan kepada kesemua defendan.

“Mahkamah kemudian menetapkan pengurusan kes selanjutnya pada 6 Oktober ini,” katanya ketika dihubungi pemberita melalui aplikasi WhatsApp selepas pengurusan kes di hadapan Timbalan Pendaftar Mahkamah Tinggi Nor Afidah Idris hari ini.

Penyampaian ganti adalah untuk menyampaikan dokumen dalam litigasi awam dalam bentuk surat, iklan atau sebarang kaedah lain yang membolehkan prosiding mendapat perhatian pihak defendan oleh kerana penyampaian dokumen secara peribadi tidak dapat dilakukan.

Pada 7 Mei lepas, 1MDB dan empat anak syarikatnya, 1MDB Energy Holdings Limited, 1MDB Energy Limited, 1MDB Energy (Langat) Limited dan Global Diversified Investment Company Limited yang sebelum ini dikenali sebagai 1MDB Global Investments Limited, memfailkan saman terhadap Jho Low, ayah dan ibunya Tan Sri Larry Low Hock Peng dan Puan Sri Goh Gaik Ewe, kakaknya May Lin, adik lelakinya Taek Szen serta rakan sekutunya Eric Tan Kim Loong.

Berdasarkan writ itu, 1MDB menuntut US$661 juta daripada Jho Low dan masing-masing US$41 juta, US$397 juta, US$608 juta dan US$1.9 bilion daripada Jho Low dan Tan serta US$325 juta daripada Jho Low dan ayahnya.

1MDB Global Investments Limited pula menuntut US$630 juta daripada Hock Peng, Jho Low dan Tan serta US$2 juta daripada Taek Szen, Jho Low dan Tan.

Plaintif turut menuntut US$3.5 juta daripada May Lin and Jho Low serta US$1.695 juta daripada Goh, Jho Low dan Tan berhubung pembelian barang kemas serta keuntungan rahsia selain US$25.5 juta daripada Jho Low, Tan, Hock Peng dan Taek Szen.

Penyataan tuntutan plaintif mendakwa mereka dimanipulasi oleh sekumpulan individu termasuk Najib dan Jho Low untuk memfasilitasikan penipuan yang berskala besar dan berjangka panjang, menyebabkan berbilion-bilion ringgit dilesapkan.

“Semasa melaksanakan penipuan tersebut, pelbagai pecah amanah dan pelanggaran tugas fidusiari telah dilakukan oleh Najib, ahli-ahli lembaga pengarah dan pasukan pengurusan kanan plaintif-plaintif.

“Dana dan aset kesemua plaintif yang telah dipindah kepada defendan-defendan telah dilesapkan dengan pengetahuan kesemua defendan secara pecah amanah dan pelanggaran tugas fidusiari,” menurut penyataan tuntutan itu.

Plaintif mendakwa Najib telah menyalahgunakan kuasa dan kedudukan beliau untuk melindungi dirinya serta menyembunyikan penipuan terhadap mereka antara lain bagi menghalang usaha menyiasat dan membongkarkan bukti berkaitan penipuan serta salah laku terhadap plaintif di Malaysia.


Tak langgar perlembagaan Bersatu keluar RM1j: Saksi kes Syed Saddiq

Tiada peraturan atau undang-undang dalam perlembagaan Parti Pribumi Bersatu Malaysia (Bersatu) dilanggar berhubung pengeluaran RM1 juta daripada akaun sayap Pemuda parti itu, Armada, beritahu saksi dalam perbicaraan Syed Saddiq Abdul Rahman kepada Mahkamah Tinggi hari ini.

Ketika pemeriksaan balas oleh peguam bekas Menteri Belia dan Sukan itu, Gobind Singh Deo, bekas Penolong Setiausaha Armada Ahmad Redzuan Mohamed Shafi berkata mengeluarkan wang itu bukan satu kesalahan, sebaliknya kesalahan hanya akan berlaku jika wang itu dibelanjakan tanpa kelulusan terlebih dahulu.

Ahmad Redzuan dalam kenyataan saksinya berkata terdapat peruntukan dalam perlembagaan parti yang menyatakan sebarang perbelanjaan melebihi RM500,000 tidak boleh dibuat tanpa kelulusan dan kebenaran daripada majlis pimpinan tertinggi (MPT) parti dan bendahari parti hanya boleh menyimpan sehingga RM50,000 pada bila-bila masa.

Ahmad Redzuan berkata mengikut Fasal 24, bendahari agung parti hanya dibenarkan memegang wang tunai tidak melebihi RM50,000 pada satu-satu masa dan wang itu mesti disimpan di tempat yang selamat di pejabat berdaftar untuk perbelanjaan kecil parti.

Memetik laporan MalayMail, beliau berkata, perbelanjaan melebihi RM500,000 pada satu-satu masa tidak dibenarkan tanpa kebenaran MPT terlebih dahulu.

Dalam kes ini, Syed Saddiq yang juga Ahli Parlimen Muar didakwa mengambil lebih RM1 juta milik Bersatu selepas beliau keluar daripada parti berikutan Langkah Sheraton pada Februari 2020.

Gobind: Jadi anda mengeluarkan wang itu tanpa kebenaran? Adakah itu sahaja masalah yang anda hadapi dengan peruntukan ini?

Ahmad Redzuan: Ya.

Gobind: Jadi jika anda tidak tahu tentang peruntukan ini, tidak akan ada masalah. Ini bukti awak?

Ahmad Redzuan: Ya

Gobind: Lihat peruntukan dalam 24/8. Ia tidak menghalang pengeluaran – ia menghalang perbelanjaan – dan ia merujuk kepada pembayaran sekali sahaja melebihi RM500,000.

Ahmad Redzuan: Betul.

Gobind: Kemudian dalam kes ini tidak ada bayaran sekali gus atau ‘one-off’ sahaja untuk apa-apa, jadi tiada undang-undang dilanggar di sini. Ada perbezaan untuk penggunaan dan perbelanjaan dan RM1 juta itu tidak digunakan jadi tidak ada kesalahan, betul?

Ahmad Redzuan: Ya, betul.

Ahmad Redzuan memberitahu mahkamah dia diarahkan mengeluarkan wang itu kerana Syed Saddiq berkata wang dalam bank itu adalah hasil kerja kerasnya sepanjang berada di Bersatu dan Armada.

Dia memberitahu Mahkamah Tinggi bahawa dia diarahkan untuk mengeluarkan semua wang itu sekali gus.

Gobind mempertikaikannya dan menyoal Ahmad Redzuan tentang perkataan tepat yang diucapkan kepadanya pada hari itu, tetapi dia tidak dapat mengingatinya.

Ditanya lebih lanjut mengenai siapa yang menulis keterangan saksinya, Ahmad Redzuan mendedahkan ia dilakukan oleh Suruhanjaya Pencegahan Rasuah Malaysia (SPRM) ketika mereka mengambil keterangannya di Putrajaya.

Menurutnya beliau tidak membuat nota perbincangan dengan Syed Saddiq dan tidak juga membuat laporan polis terhadap wakil rakyat itu walaupun tahu permintaan berkenaan mungkin bertentangan dengan undang-undang.

“Bolehkah anda ingat apakah perkataan tepat yang digunakan semasa Saddiq meminta anda mengeluarkan wang itu? Saya perlukan kata-kata khusus daripada awak. Jika anda tidak ingat, maka saya katakan kepada anda bahawa tidak ada sebutan mengenai RM1 juta pada masa itu,” kata Gobind yang dijawab negatif oleh Ahmad Redzuan.

“Kamu kata dia bimbang tentang perubahan dalam kepimpinan Bersatu dan Armada. Adakah itu perkataan yang tepat digunakan? Itulah sebabnya saya menyatakan kepada anda bahawa kenyataan saksi anda di sini adalah tidak benar kerana anda tidak dapat mengingati perkataan yang diucapkan kepada anda,” tambahnya.

Selain itu, Gobind turut mempersoalkan perbincangan antara mereka semasa Syed Saddiq melaporkan kehilangan RM250,000 dari rumahnya di mana Ahmad Redzuan berkata hanya tiga daripada mereka mengetahui permintaan Syed Saddiq untuk mengeluarkan RM1 juta daripada akaun Armada.

Gobind berkata kenyataan Ahmad Redzuan dan saksi lain yang mendakwa Syed Saddiq meminta wang itu dikeluarkan supaya beliau dapat mengukuhkan kedudukannya dalam pemilihan Armada akan datang adalah tidak benar.

Beliau berkata perbincangan itu akan melibatkan lebih daripada tiga penandatangan akaun bank itu.

Mengikut pertuduhan pertama, Syed Saddiq, 29, didakwa sebagai sayap Pemuda Bersatu atau ketua Armada ketika itu — yang diamanahkan mengawal dana Armada — bersubahat dengan Rafiq Hakim Razali, penolong bendahari Armada ketika itu, dengan CBT RM1 juta. dalam dana milik sayap.

Mengikut pertuduhan pertama, Syed Saddiq didakwa bersubahat dengan Rafiq Hakim Razali iaitu Penolong Bendahari Armada yang diamanahkan dengan dana berjumlah RM1 juta, melakukan pecah amanah dengan menyalahgunakan dana itu.

Perbuatan itu didakwa dilakukan di CIMB Bank Berhad, Menara CIMB KL Sentral, Jalan Sentral 2 di sini, pada 6 Mac 2020 mengikut Seksyen 406 Kanun Keseksaan yang membawa hukuman maksimum penjara 10 tahun, sebat dan dikenakan denda, jika sabit kesalahan.

Bagi pertuduhan kedua, tertuduh didakwa menyalahgunakan harta untuk diri sendiri iaitu wang RM120,000 daripada akaun Maybank Islamic Berhad milik Armada Bumi Bersatu Enterprise dengan menyebabkan Rafiq melupuskan wang terbabit.

Syed Saddiq didakwa melakukan perbuatan itu di Malayan Banking Berhad, Jalan Pandan 3/6A, Taman Pandan Jaya di sini, antara 8 hingga 21 April 2018 mengikut Seksyen 403 Kanun Keseksaan yang membawa hukuman penjara maksimum lima tahun, sebat dan denda.

Beliau juga berdepan dua pertuduhan membabitkan diri dalam aktiviti pengubahan wang haram iaitu memindahkan wang masing-masing RM50,000 dalam akaun Maybank Islamic Berhad miliknya ke akaun Amanah Saham Bumiputera miliknya, hasil daripada aktiviti haram.

Syed Saddiq dituduh melakukan perbuatan itu di sebuah bank di Jalan Persisiran Perling, Taman Perling, Johor Bahru pada 16 dan 19 Jun 2018.

Pertuduhan dikemukakan mengikut Seksyen 4(1)(b) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 dan boleh dihukum di bawah Seksyen 4(1) akta sama.

Jika sabit kesalahan, Syed Saddiq berdepan hukuman maksimum penjara 15 tahun dan denda lima kali ganda jumlah atau hasil aktiviti haram.

Perbicaraan di hadapan Pesuruhjaya Kehakiman Datuk Azhar Abdul Hamid bersambung.


Filipina batal ‘lockdown’, tarik balik sekatan ke atas Malaysia

Kerajaan Filipina akan membatalkan arahan duduk di rumah di seluruh kota Manila minggu ini untuk menguji pelaksanaan perintah berkurung bersasar, dalam usaha mengurangkan tekanan ekonomi dan peningkatan kes Covid-19.

Pada masa sama negara itu turut merekodkan 22,415 kes baharu Covid-19 semalam.

Data Kementerian Kesihatan Filipina menunjukkan kes positif Covid-19 kini melebihi 2.1 juta, sementara 103 pesakit turut meninggal dunia menjadikan keseluruhannya 34,337 kematian.

Lebih 13 juga populasi Manila sebelum ini dikenakan perintah sekatan dan ‘lockdown’ sejak 6 Ogos lalu, susulan peningkatan jangkitan akibat penularan varian Delta yang lebih pantas dan mudah berjangkit.

Tindakan menarik balik sekatan dan ‘lockdown’ itu diambil tatkala purata jangkitan baharu melebihi 20,000 kes sehari dalam tempoh tiga hari lalu sehingga menyebabkan tekanan kepada pihak hospital yang kekurangan jururawat.

“Metro Manila akan melaksanakan perintah berkurung bersasar peringkat tempatan sebagai perintis,” kata jurucakap presiden, Harry Roque sambil menjelaskan bangunan, kediaman, dan jalan boleh menjadi sasaran perintah itu.

Malah, katanya tindakan itu boleh menjadi perintah berkurung penuh bagi lokaliti berkenaan sehingga makanan juga akan dihantar kepada penduduk.

Langkah itu dilihat seperti dilaksanakan Malaysia menerusi Perintah Kawalan Pergerakan Diperketat (PKPD) yang dikenakan ke atas sesebuah lokaliti.

Bagaimanapun, tiada perincian lain berhubung bagaimana langkah bersasar yang akan dilaksanakan oleh Filipina.

Sekatan yang lebih longgar di ibu negara itu, yang merangkumi kira-kira satu pertiga daripada ekonomi negara itu, akan membolehkan ramai perniagaan terkesan kembali beroperasi dan merancakkan semula pelancongan tempatan.

Berdasarkan peraturan sebelum ini, pelanggan dibenarkan makan di restoran dan salun kecantikan boleh beroperasi, namun pada kapasiti tertentu, sama seperti aktiviti di gereja.

Presiden Filipina, Rodrigo Duterte, berkata negara itu tidak mampu lagi untuk melaksanakan perintah berkurung lebih lama, selepas langkah sebelum ini menjejaskan ekonomi dan menyebabkan jutaan hilang pekerjaan.

Pada masa sama, Duterte turut menarik balik sekatan dikenakan ke atas pengembara dari 10 negara, termasuk Malaysia berkuat kuasa semalam.

Sekatan sejakApril dan Julai dikenakan bagi mengekang penularan susulan India, Pakistan, Bangladesh, Sri Langka, Nepal, Emiriah Arab Bersatu, Thailand, Malaysia, Oman dan Indonesia merekodkan jumlah kes Covid-19 yang tinggi. – CNA


Kes baharu turun sedikit tetapi kekal lebih 12,000

Kes jangkitan Covid-19 yang dilaporkan dalam tempoh 24 jam sehingga 12 tengah hari tadi turut sedikit berbanding 13,215 kes yang dilaporkan semalam.

Ketua Pengarah Kesihatan Tan Sri Dr Noor Hisham Abdullah berkata dalam tempoh itu hari ini 12,541 kes dilaporkan menjadikan keseluruhan kumulatif adalah sebanyak 893,323 kes, dengan Selangor kekal mencatat kes tertinggi.

Katanya Selangor terus mencatat kes tertinggi sebanyak 5,512 diikuti Negeri Sembilan (1,619), dan Kuala Lumpur dengan 1,542 kes .

Semalam, negara merekodkan kes harian tertinggi dengan mencatatkan 13,215 kes iaitu kenaikan hari ketiga berturut-turut bermula Selasa sebanyak 11,079 kes; dan Rabu (11,618 kes).

Berdasarkan data dikeluarkan Kementerian Kesihatan (KKM) hari ini, sembilan negeri merekodkan peningkatan kes.

Negeri terbabit ialah Sarawak, Perlis, Pahang, Negeri Sembilan, Melaka, Johor, Kuala Lumpur, Putrajaya dan Terengganu.


Sekarang perarakan pamer pakaian hulubalang Islam pun tak boleh?

Kerajaan gabungan Pakatan Harapan-Barisan Nasional (PH-BN) dikecam kerana dilihat sengaja mencari perkara yang bersifat negatif semata-mata, bagi memburuk-burukkan Perikatan Nasional (PN), khususnya PAS.

Terbaharu, perarakan yang mengenakan pakaian ala-hulubalang pada era kegemilangan Islam ketika program Himpunan Pemuda Islam Terengganu (HIMPIT) sengaja dijadikan isu oleh pihak tertentu, untuk memburuk-burukkan PAS.

Speaker Dewan Undangan Negeri (DUN) Kelantan, Datuk Abdullah Ya’kub berkata perarakan dengan membawa replika senjata merupakan perkara biasa dalam masyarakat bagi menggambarkan seni era kegemilangan Islam.

Namun, katanya apa yang berlaku sekarang pihak tertentu cuba menggambarkan dari sudut negetif sehingga ia boleh mengelirukan masyarakat bukan Islam.

“Tindak tanduk pihak terbabit boleh mengundang pandangan buruk terhadap orang Islam. Sedangkan apa yang cuba digambarkan pemuda PAS memperlihatkan seni kepahlawanan Islam zaman lampau.

“Sepatutnya perarakan pakaian ala pahlawan Islam dibanggakan semua orang Muslim terutamanya generasi muda yang tidak terdedah dengan sejarah lama,” katanya menurut lidah rasmi PAS, Harakah.

Perarakan itu dimanipulasi oleh pihak tertentu, terutama mereka yang mesra dengan kerajaan PH-BN, bagi menggambarkan PAS cuba membangkitkan isu keganasan sehingga membimbangkan masyarakat.

Susulan itu, beberapa pihak termasuk Menteri Dalam Negeri kerajaan PH-BN, Datuk Seri Saifuddin Nasution Ismail dan polis mengeluarkan kenyataan memberi amaran supaya tiada pihak cuba mencetuskan huru-hara.

Mengulas lanjut, Abdullah berkata, pemakaian ala perang oleh pasukan menyertai perarakan hanya sekadar pertandingan pakaian beragam yang dianjurkan pelbagai pihak di seluruh negara sebelum ini.

“Tidak ada sebarang unsur yang boleh menggugat atau mencetus kebimbangan masyarakat kalau sekadar pertandinan pakaian kreatif,” katanya.

Adakah cinta kepada Islam jadi kesalahan zaman Malaysia Madani?


Beli kit ujian di farmasi bukan dalam talian, kata KJ

Lebih baik sekiranya orang ramai membeli kit ujian kendiri Covid-19 di farmasi berbanding membuat pembelian dalam talian, kata Khairy Jamaluddin Abu Bakar.

Menteri Kesihata itu berkata menerusi pembelian di farmasi, orang ramai juga boleh mendapatkan khidmat nasihat dari ahli farmasi berhubung kaedah penggunaan, penyimpanan dan pelupusan kit berkenaan.

“Ketika kita di landasan untuk bersiap sedia hidup dengan virus, marilah kita terus belajar antara satu sama lain, bekerjasama dan membimbing rakyat Malaysia ke fasa endemik.

“Kit ujian saringan kendiri adalah perkara mustahak yang mana perlu sama pembabitan komuniti farmasi. Bersama dengan fasiliti penjagaan kesihatan lain, farmasi adalah saluran sewajarnya untuk membeli kit ujian kendiri,” katanya dipetik laporan media.

Khairy terdahulu dijemput ke pelancaran webinar bertajuk Reinvent Pharmacy Biz: Adapt Beyond the Crisis, bersempena dengan sambutan Hari Ahli Farmasi Sedunia 2021, hari ini.

Tegasnya lagi ahli farmasi juga boleh memberikan nasihat dan kaunseling sebaik keputusan ujian diperoleh, malah boleh menjelaskan kepada pembeli mengenai perbezaan antara jenama kit berkenaan.

Dalam ucapannya Khairy turut menyentuh peranan komuniti ahli farmasi yang dianggap mustahak dalam bersama-sama kerajaan memerangi Covid-19.

Ahli Parlimen Rembau itu berkata, golongan berkenaan adalah titik utama aspek penjagaan dan ‘penjaga pintu’ sistem penjagaan kesihatan negara.

“Antara petunjuk prestasi utama (KPI) Kementerian Kesihatan dalam tempoh 100 hari adalah memberi fokus terhadap persediaan rakyat Malaysia untuk beralih ke fasa endemik. Kuncinya adalah perlunya libat urus dengan pemegang taruh dan bekerja bersama-sama dengan komuniti ahli farmasi,” ujarnya lagi.

Kementerian Kesihatan (KKM) sebelum ini menasihati orang ramai supaya tidak membeli kit ujian RTK-ab dan RTK-ag yang dijual secara dalam talian atau menerusi media sosial untuk kegunaan sendiri.

KKM menjelaskan melalui Pihak Berkuasa Peranti Perubatan (PBPP), kedua-dua jenis kit ujian pengesanan Covid-19 itu dikawal di bawah Akta Peranti Perubatan 2012 (Akta 737) dan memerlukan kebenaran mengimport serta membekal.


Polis serbu kondo, tahan 6 anggota sindiket penipuan pekerjaan

Polis menahan enam individu susulan serbuan ke atas sebuah pusat panggilan sindiket penipuan pekerjaan di sebuah kondominium di Jalan Klang Lama, semalam (15 Ogos 2022).

Ketua Polis Daerah Brickfields Asisten Komisioner Amihizam Abdul Shukor berkata, mereka yang ditahan dalam serbuan itu adalah dua lelaki tempatan, dua wanita tempatan serta seorang lelaki dan seorang wanita dari Indonesia berusia antara 20 dan 31 tahun.

“Kami turut merampas enam komputer riba, 12 telefon bimbit dan 10 kad sim,” katanya dalam satu kenyataan hari ini.

Siasatan awal mendapati sindiket itu beroperasi sejak bulan lalu dengan menyasarkan mangsa dari Indonesia melalui Shopee, katanya.

“Mereka menggunakan pelan internet prabayar untuk mengakses web seluruh dunia.

“Suspek telah berkomunikasi antara satu sama lain sejak kira-kira empat bulan lalu. Mereka ditawarkan pekerjaan di pusat panggilan melalui Facebook,” katanya.

Amihizam berkata suspek dibayar antara RM3,000 dan RM3,500 sebulan serta kira-kira 5 peratus komisen untuk setiap tugas yang berjaya.

“Kami menasihatkan orang ramai supaya tidak mudah terpedaya dengan tawaran pekerjaan yang tidak jelas yang menjanjikan gaji lumayan.

“Sahkan sebarang tawaran kerja sebelum membuat keputusan,” katanya.

Beliau menggesa mereka yang mempunyai maklumat mengenai sebarang penipuan untuk menghubungi Pusat Respons Penipuan CCID di talian 03-2610 1559 atau 03-2610 1599.

“Mereka yang mempunyai maklumat mengenai sebarang kegiatan jenayah boleh menghubungi polis Brickfields di talian 03-22979222, talian hotline polis KL di 03-2146 0584/0585 atau mana-mana balai polis berhampiran.


Kes baharu Covid-19 melonjak

Jumlah jangkitan baharu Covid-19 di seluruh negara dalam tempoh 24 jam sehingga 12 tengah hari tadi melonjak semula hampir mencecah 4,000 kes berbanding semalam.

Ketua Pengarah Kesihatan Tan Sri Dr Noor Hisham Abdullah berkata dalam tempoh itu, seramai 3,764 individu telah dijangkiti Covid-19, berbanding 3,229 kes semalam.

Jumlah terbaharu itu katanya, menjadikan kumulatif kes positif meningkat kepada 2,820,927 kes, dengan sehingga semalam dengan sehingga semalam 2,744,203 pesakit telah sembuh, 31,831 meninggal dunia dan 41,129 kes masih aktif.

Daripada jumlah kes aktif itu seramai 34,253 pesakit sedang menjalani kuarantin di rumah; 3,989 ditempatkan di PKRC; 2,725 dimasukkan ke hospital; dan 162 pesakit dirawat di unit rawatan rapi, dengan 76 daripadanya memerlukan alat bantuan pernafasan.

Dr Noor Hisham juga memberitahu kadar kebolehjangkitan Covid-19 atau Ro/Rt pada jangkaan mengikut kes seharian semalam untuk seluruh negara adalah pada nilai 1.0, naik berbanding 0.99.

Untuk rekod, nilai Rt merujuk kepada tahap kebolehjangkitan virus iaitu berapa ramai individu boleh dijangkiti oleh satu kes positif. Semakin rendah nilai itu, semakin kurang kemungkinan jangkitan bagi setiap kes positif.

Menurut pakar kesihatan, nilai Rt berada pada tahap membimbangkan apabila ia melepasi nilai 1.00 dengan lebih ramai individu berpotensi untuk dijangkiti.

Menurut statistik dikongsi beliau, kadar kebolehjangkitan bagi Kuala Lumpur berada pada nilai Rt 1.09 diikuti masing-masing 1.04 bagi Johor, Negeri Sembilan dan Kedah; Melaka (1.03); dan masing-masing 1.00 bagi Selangor dan Sabah.


Mahkamah arah Bung Moktar dan isteri bela diri, permohonan semakan ditolak

Mahkamah Tinggi Kuala Lumpur hari ini menolak permohonan Datuk Seri Bung Moktar Radin dan isterinya Datin Seri Zizie Izette Abdul Samad untuk menyemak keputusan Mahkamah Sesyen sebelum ini.

Ekoran keputusan hari ini, Bung Moktar dan isterinya itu perlu membela diri terhadap tiga pertuduhan rasuah berjumlah RM2.8 juta membabitkan pelaburan RM150 juta dalam unit amanah Public Mutual Berhad.

Pesuruhjaya Kehakiman Mahkamah Tinggi Datuk Azhar Abdul Hamid hari ini memutuskan membenarkan bantahan awal oleh Timbalan Pendakwa Raya Law Chin How terhadap permohonan pasangan suami isteri itu selaku pemohon.

“Setelah meneliti hujahan pihak-pihak terlibat, saya bersetuju dengan hujahan dikemukakan responden (pendakwaan). Oleh itu, bantahan awal dibenarkan dan notis usul kedua-dua pemohon ditolak,” kata Azhar menurut laporan Bernama.

Dalam prosiding sebelum ini, Law memaklumkan kepada mahkamah bantahan awal itu dikemukakan atas alasan permohonan tersebut tidak sepatutnya difailkan melalui notis usul.

Katanya, kaedah pemfailan notis usul yang dibuat oleh pasangan itu adalah salah dan bertentangan dengan Seksyen 35 dan 36 Akta Mahkamah Kehakiman 1964 dibaca bersama Seksyen 325 dan 326 Kanun Tatacara Jenayah.

Bung Moktar dan isterinya memfailkan permohonan secara berasingan pada 19 Sept lepas antara lain memohon Mahkamah Tinggi memanggil serta memeriksa rekod prosiding perbicaraan di Mahkamah Sesyen yang mendengar dan memutuskan agar mereka membela diri terhadap pertuduhan rasuah serta bersubahat.

Mereka memohon Mahkamah Tinggi membatalkan keputusan dibuat Mahkamah Sesyen pada 2 Sept lepas, atas alasan hakim yang mendengar perbicaraan terkhilaf dari segi undang-undang dan fakta apabila memutuskan pendakwaan berjaya membuktikan bahawa pemohon menerima suapan daripada dua ejen pelaburan, yang merupakan saksi utama dalam kes itu.

Mahkamah Sesyen sebelum ini menetapkan 3 Jan, 9 hingga 13 Jan 2023 untuk prosiding bela diri.

Pada 3 Mei 2019, Bung Moktar didakwa atas dua pertuduhan menerima rasuah sebanyak RM2.2 juta dan RM262,500 sebagai dorongan mendapatkan kelulusan FELCRA untuk membuat pelaburan RM150 juta dalam unit amanah Public Mutual.

Beliau didakwa menerima rasuah daripada ejen Public Mutual iaitu Madhi Abdul Hamid menerusi Zizie Izette di Public Bank Cawangan Taman Melawati di sini antara 12.30 tengah hari dan 5 petang, 12 Jun 2015.

Beliau juga didakwa menerima wang tunai RM337,500 daripada perunding Unit Amanah, Norhaili Ahmad Mokhtar, di bawah nama Zizie Izette atas sebab dan di tempat sama pada 19 Jun 2015 manakala Zizie Izette berdepan tiga pertuduhan bersubahat dengan suaminya berhubung perkara itu di tempat, tarikh dan masa yang sama.

Sementara itu, peguam Datuk K. Kumaraendran memberitahu pemberita, pasangan itu akan merayu terhadap keputusan hari ini.


Kerajaan masih dalam penelitian cadangan SPRM diletak bawah EAIC

Kerajaan masih meneliti secara mendalam terhadap cadangan meletakkan Suruhanjaya Pencegahan Rasuah Malaysia (SPRM) sebagai sebuah agensi penguatkuasaan di bawah seliaan Suruhanjaya Integriti Agensi Penguatkuasaan (EAIC).

Timbalan Menteri di Jabatan Perdana Menteri (Undang-Undang dan Reformasi Institusi) Ramkarpal Singh berkata kerajaan juga telah menubuhkan Jawatankuasa Pro-tem bagi membincangkan hala tuju cadangan itu susulan menyuarat Kabinet pada 19 April lepas, lapor Bernama.

“Selain itu, pada 17 Mei lepas, satu mesyuarat peringkat working level diadakan untuk bincangkan prihal rujukan atau DOR.

Jawatankuasa pro-tem juga akan mengsyorkan hasil dapatan mereka bagi mendapatkan ketetapan dasar untuk diteliti Kabinet.

“Perlaksanakan urusan tataterib perlu ditadbir urus dengan sistematik agar pemantauan kepada salah laku pegawai pentadbiran dan pelaksana agensi penguatkuasaan dibuat secara holistik,” katanya pada sesi soal jawab di Dewan Rakyat, di sini hari ini.

Beliau menjawab soalan Datuk Seri Dr Dzulkefly Ahmad (PH-Kuala Selangor) berhubung cadangan meletakkan SPRM di bawah EAIC sebagai langkah kawalan tatatertib efektif dan berkesan bagi meningkatkan integriti dalam kalangan penguat kuasa dan agensi penguatkuasaan.

Menurut Ramkarpal penelitian lanjut juga melibatkan cadangan pelantikan anggota AIEC di bawah bidang kuasa Jawatankuasa Pilihan Khas Parlimen sebagai langkah memperkasakan fungsi dan integriti agensi penguatkuasaan itu.


FDA lulus bebtelovimab rawat Covid

Pentadbiran Makanan dan Ubat-ubatan (FDA) Amerika Syarikat (AS) meluluskan ubat antibodi Covid-19, Eli Lilly and Co (LLY.N) untuk mereka yang berumur 12 tahun ke atas yang berisiko mendapat penyakit yang teruk, sambil menambah ubat itu didapati berkesan terhadap varian Omicron.

FDA membenarkan bebtelovimab untuk kegunaan kecemasan kepada pesakit dengan Covid-19 bergejala ringan hingga sederhana yang berisiko tinggi untuk berkembang menjadi penyakit yang teruk, termasuk kemasukan ke hospital atau kematian.

Bebtelovimab perlu digunakan apabila pilihan rawatan Covid-19 alternatif yang diluluskan atau dibenarkan oleh FDA tidak boleh diakses atau sesuai secara klinikal, kata agensi itu.

Pengawal selia kesihatan AS pada Januari telah menyemak kebenaran penggunaan kecemasan untuk rawatan gabungan antibodi Lilly dan terapi saingan daripada Regeneron (REGN.O) selepas ubat tersebut didapati tidak berkesan terhadap varian Omicron.

Lilly berkata bebtelovimab mengekalkan aktiviti terhadap Omicron serta subvariannya, BA.2, yang dikatakan lebih mudah ditularkan.

Syarikat itu pada Khamis menandatangani perjanjian pembekalan dengan kerajaan A.S sehingga 600,000 dos bebtelovimab yang akan diserahkan menjelang akhir Mac.

Bebtelovimab pada asalnya ditemui oleh AbCellera Biologics (ABCL.O) dan kemudian dilesenkan dan dibangunkan oleh Eli Lilly. – Agensi


Kemelut dalaman, DAP umum pecat ahli menentang keputusan parti

DAP berdepan kemelut dalaman menjelang hari pengundian Pilihan Raya Negeri (PRN) pada 12 Ogos dan terpaksa mengambil tindakan memecat beberapa ahlinya.

Empat ahli yang juga pemimpin akar umbi DAP dipecat parti serta-merta, umum Pengerusi Jawatankuasa Disiplin DAP, Datuk Ngeh Koo Ham kerana mereka menentang calon yang diberi kuasa parti dalam PRN.

Empat ahli itu juga merupakan calon Dewan Undangan Negeri (DUN) bagi kawasan Penang dan Selangor.

Antara calon tersebut adalah penyandang bebas kerusi DUN Bagan Dalam, Satees Muniandy; penyandang Bebas DUN Perai, David Marshel Pakianathan, penyandang bertanding atas tiket Parti Rakyat Malaysia (PRM) DUN Kuala Kubu Bahru, Selangor, Chng Boon Lai dan penyandang bertanding atas tiket Perikatan Nasional (PN) DUN Pandamaran, Selangor, Gunalan Balakrishnan.

“Jawatankuasa Disiplin mempunyai keputusan tetap bahawa mana-mana ahli yang menjadi calon menentang calon yang diberi kuasa DAP dalam pilihan raya untuk memilih wakil ke DUN atau Parlimen akan dipecat secara automatik.

“Telah dimaklumkan bahawa individu-individu berikut telah menjadi calon menentang calon-calon yang diberi kuasa DAP di kawasan-kawasan berikut,” katanya dalam satu kenyataan pada Jumaat.

Ujar Koo Ham, ahli diingatkan agar tidak membantu atau membantu mereka yang telah dipecat atau bekas ahli semasa kempen pilihan raya.

“Tindakan tatatertib akan diambil jika mereka berbuat demikian.

“Ahli juga diingatkan bahawa tindakan tatatertib akan diambil terhadap mereka yang bertindak bertentangan dengan kepentingan parti,” ujarnya.


KKM siasat punca jangkitan kes indeks Omicron di Ipoh: Khairy

Kementerian Kesihatan (KKM) sedang menyiasat punca jangkitan kes indeks positif varian Omicron Covid-19 yang dikesan di Malaysia pada Khamis lalu, kata Menteri Kesihatan Khairy Jamaluddin.

Beliau berkata ini kerana kes indeks tersebut telah menjalani ujian saringan Covid-19 prapelepasan sebelum memasuki negara ini dari Singapura dan semasa ketibaan di pintu masuk antarabangsa Lapangan Terbang Antarabangsa Kuala Lumpur (KLIA) pada 19 November lalu.

“Kita tidak tahu (kes indeks) dijangkiti di mana dan nilai kitaran ambang (CT value) agak tinggi, maksudnya kalau CT value menghampiri 30 dia boleh dikatakan tidak berapa berjangkit, dekat nak habis jangkitannya.

“Jadi saintis kita sedang melihat apa sebenarnya yang berlaku,” katanya pada sidang media selepas merasmikan Persidangan Luka Global Asia Ketiga 2021 di sini, hari ini.

Menurutnya saringan kontak rapat bagi kes indeks berkenaan masih giat dijalankan dan setakat hari ini jumlah kontak rapat bagi kes tersebut kekal tujuh orang.

Ditanya mengenai laporan kajian di Afrika Selatan yang menyatakan Omicron tiga kali ganda berpotensi mengakibatkan jangkitan semula, Khairy berkata kerajaan perlu memantau perkara itu dan bergantung kepada data lebih jelas dari negara yang mempunyai kadar prevalen varian lebih tinggi.

Beliau yang memaklumkan maklumat itu akan diperoleh dalam tempoh satu atau dua minggu ini turut mengingatkan orang ramai supaya tidak panik, sebaliknya terus mematuhi prosedur operasi standard (SOP) serta mendapatkan vaksin terutama dos penggalak bagi kumpulan berisiko tinggi.

“Langkah kita adalah antara langkah paling ketat di seluruh dunia. Malaysia ada kadar vaksinasi tinggi, kita ada stok yang cukup untuk dos penggalak dan telah mengoptimumkan kapasiti sistem kesihatan awam sekiranya berlaku kemasukan hospital meningkat,” katanya.

Mengenai langkah mewajibkan dos penggalak vaksin berikutan varian baharu ini, Khairy berkata pihaknya akan mengumumkan keputusan berkaitan perkara tersebut pada minggu hadapan.

Beliau berkata sasaran 75 peratus individu lengkap vaksinasi menerima dos penggalak dijangka dicapai pada Mac 2022, memandangkan pemberian dos penggalak adalah mengikut sela masa tiga hingga enam bulan selepas lengkap dos vaksinasi.

“Kita dah ada vaksin tapi ia mengambil masa sedikit kerana sela masa tiga hingga enam bulan, melainkan kita pendekkan tempoh sela masa tersebut dan sudah pasti kumpulan kerja kita sedang melihat perkara itu,” katanya.


OPR naik lagi 25 mata asas

Jawatankuasa Dasar Monetari (MPC) Bank Negara Malaysia (BNM) memutuskan untuk menaikkan kadar dasar semalaman (OPR) sebanyak 25 mata asas kepada 2.50 peratus.

Kenaikan itu berlaku menyusul kedudukan nilai ringgit yang menjunam ke paras terendah dalam tempoh 24 tahun semalam (7 September 2022), walaupun hari ini ia meningkat sedikit berbanding dolar Amerika Syarikat (AS).

Ia adalah kenaikan kali ketiga berturut-turut tahun ini untuk kadar penanda aras pinjaman dan simpanan sejak Mei dan Julai lalu, dengan masing-masing sebanyak 25 mata asas kepada 2.25 peratus berbanding paras rekod terendah 1.75 peratus sebelum ini.

Keputusan kenaikan OPR itu diputuskan MPC pada mesyuarat dasar monetarinya yang diadakan selama dua hari bermula semalam (7 September 2022).

Kenaikan itu dikatakan dibuat bagi membantu mengurangkan kadar inflasi negara, ditambah dengan pemulihan ekonomi yang teguh.

Bank pusat itu berkata ekonomi global terus berkembang, walaupun lebih perlahan, terjejas oleh tekanan kos yang meningkat, keadaan kewangan global yang lebih ketat dan langkah-langkah pembendungan yang ketat di China.

BNM juga berkata pertumbuhan global terus disokong oleh peningkatan dalam keadaan pasaran buruh dan pembukaan semula sepenuhnya kebanyakan ekonomi dan sempadan antarabangsa.

Tekanan inflasi kekal tinggi, disebabkan oleh harga komoditi yang melonjak dan pasaran buruh yang ketat, walaupun keadaan rantaian bekalan global terus berkurangan.

“Oleh itu, bank pusat dijangka terus menyesuaikan tetapan dasar monetari, sesetengahnya pada kadar yang lebih pantas, untuk mengurangkan tekanan inflasi.

“Secara khususnya, pelarasan agresif dalam kadar faedah AS telah menyumbang kepada persekitaran dolar yang kukuh.

“Ini menyebabkan turun naik yang lebih tinggi dalam pasaran kewangan, menjejaskan mata wang pasaran utama dan sedang pesat membangun lain, termasuk ringgit.

“Melangkah ke hadapan, pertumbuhan global dijangka menghadapi cabaran daripada kesan pengetatan dasar monetari dalam kebanyakan ekonomi dan langkah pengurusan wabak Covid-19 di China.

“Tinjauan pertumbuhan tertakluk kepada risiko penurunan, termasuk tekanan kos yang tinggi, potensi krisis tenaga di Eropah, dan pengetatan mendadak dalam pasaran kewangan,” katanya.

Sementara itu, Bank Negara berkata purata inflasi keseluruhan ialah 2.8 peratus dari tahun ke tahun.

Inflasi keseluruhan diunjurkan memuncak pada suku ketiga 2022 sebelum menyederhana selepas itu, disebabkan oleh kesan asas yang melesap dan sejajar dengan jangkaan penurunan harga komoditi global.

“Inflasi asas, seperti yang diukur oleh inflasi teras, dijangka purata lebih hampir kepada hujung atas julat ramalan 2.0-3.0 peratus pada 2022, dengan beberapa tanda tekanan didorong permintaan di tengah-tengah persekitaran kos yang tinggi.

“Tahap tekanan menaik terhadap inflasi akan kekal sebahagiannya dikawal oleh kawalan harga sedia ada, subsidi bahan api, dan kapasiti ganti semasa dalam ekonomi,” katanya.

Bagaimanapun, Bank Negara menambah bahawa prospek inflasi terus tertakluk kepada langkah dasar domestik, serta perkembangan harga komoditi global yang timbul, terutama daripada konflik ketenteraan yang berterusan di Ukraine dan gangguan berkaitan bekalan yang berpanjangan.

“Dengan prospek pertumbuhan positif bagi ekonomi Malaysia kekal utuh, MPC memutuskan untuk melaraskan lagi tahap penyesuaian monetari.

“Pada tahap OPR semasa, pendirian dasar monetari terus kekal akomodatif dan menyokong pertumbuhan ekonomi,” katanya.


Najib boleh bayar denda RM210 juta bila-bila masa dari dalam penjara

Masih tidak jelas sama ada Datuk Seri Najib Razak telah membayar denda RM210 juta yang dikenakan ke atasnya dalam kes SRC International Sdn Bhd atau akan berbuat demikian kemudian.

Bagaimanapun beberapa pengamal undang-undang yang dirujuk, berpendapat bekas Perdana Menteri berusia 69 tahun itu boleh membayar denda pada bila-bila masa sepanjang tempoh penjara 12 tahunnya.

Peguam Mohamed Haniff Khatri Abdulla berkata berdasarkan prinsip undang-undang, Najib boleh membayar denda itu pada bila-bila masa, namun jika dia gagal berbuat demikian selepas hukuman penjaranya dijadualkan berakhir, maka tempoh pemenjaraan akan ditambah lima tahun seperti perintah Mahkamah Persekutuan.

Peguam Lim Wei Jiet turut berkongsi pandangan sama dan berkata tiada had masa yang dikenakan oleh Mahkamah Persekutuan berhubung tempoh pembayaran.

“Oleh itu, beliau boleh melunaskannya pada bila-bila masa sepanjang tempoh 12 tahun pemenjaraannya,” kata peguam itu menurut Bernama.

Peguam M Viswanathan pula berkata Najib boleh membuat bayaran secara ansuran atau mengeluarkan arahan untuk menjual hartanah seperti yang diperuntuk di bawah Seksyen 283 Kanun Tatacara Jenayah.

“Kebiasaannya, tempoh masa yang munasabah diberikan untuk membuat pembayaran,” katanya.

Semakan dengan pihak berkuasa pula mendapati adalah tidak jelas sama ada Najib sudah membayar denda itu atau sebaliknya.

Semalam, Mahkamah Persekutuan mengekalkan sabitan dan hukuman penjara 12 tahun serta denda RM210 juta yang dijatuhkan ke atas Najib bagi kesalahan menyeleweng RM42 juta dana SRC International.

Panel lima hakim dipengerusikan oleh Ketua Hakim Negara Tun Tengku Maimun Tuan Mat menolak rayuan Najib untuk mengetepikan sabitan dan hukuman yang dijatuhkan oleh Mahkamah Tinggi Kuala Lumpur ke atas beliau pada 28 Julai 2020.

Pada 8 Disember 2021, beliau turut gagal mengetepikan sabitan dan hukuman itu di peringkat Mahkamah Rayuan.


KDNK 2022 diunjur berkembang 5.3 hingga 6.3 peratus: Kajian EMR 2021

Keluaran Dalam Negara Kasar (KDNK) Malaysia dijangka terus bertambah baik dengan berkembang antara 5.3 dan 6.3 peratus pada tahun 2022, meningkat daripada pertumbuhan 3.1 peratus pada 2021.

Ini akan disokong oleh pengembangan berterusan dalam permintaan luar, penarikan balik sepenuhnya langkah-langkah pembendungan, pembukaan semula sempadan antarabangsa dan keadaan pasaran buruh/tenaga kerja yang semakin baik, kata Bank Negara Malaysia (BNM).

“Selain itu, pelaksanaan projek-projek pelaburan dan langkah dasar yang disasarkan akan memberikan sokongan seterusnya kepada aktiviti ekonomi dan permintaan agregat,” kata bank pusat itu dalam laporan Kajian Ekonomi dan Kewangan 2021 (EMR 2021) yang dikeluarkan pada Rabu.

Memetik Bernama, BNM berkata pemulihan sektor swasta yang lebih kukuh, disokong oleh penambahbaikan pasaran buruh/tenaga kerja akan menjadi pemacu pertumbuhan utama pada 2022.

Kadar Pengangguran dijangka turun kepada 4.0 peratus daripada tenaga buruh pada 2022

“Apabila aktiviti ekonomi meningkat, kadar pengangguran dijangka terus berkurangan pada 2022 kepada kira-kira 4.0 peratus daripada tenaga buruh, disokong oleh langkah-langkah yang disasarkan untuk melonjakkan permintaan buruh, memudahkan kemahiran semula dan meningkatkan kemahiran serta mengurangkan geseran pasaran buruh,” kata bank pusat itu.

Ia menambah pemulihan berterusan dalam pekerjaan dan pendapatan dijangka memacu peningkatan dalam perbelanjaan isi rumah, manakala kemajuan dalam vaksinasi dan penarikan balik langkah-langkah pembendungan akan membawa kepada peningkatan dalam keyakinan pengguna selain beberapa permintaan terpendam dapat direalisasikan.

“Hasilnya, penggunaan swasta dijangka melonjak 9.0 peratus (2021: naik 1.9 peratus) manakala pelaburan swasta juga diunjur pulih, meningkat 5.3 peratus pada 2022 daripada 2.6 peratus pada 2021, disokong oleh pengembangan berterusan dalam permintaan global dan pelaksanaan projek pelaburan baharu dan yang sedang dijalankan,” katanya.

Mengenai pelaburan awam pula, BNM berkata ia diunjurkan berkembang 9.6 peratus pada 2022 berbanding penguncupan 11.4 peratus tahun lepas, didorong oleh perbelanjaan modal yang berterusan oleh kerajaan dan syarikat awam.

“Penggunaan awam dijangka berkembang 1.2 peratus pada 2022 daripada 6.6 peratus pada 2021, penyederhanaan itu disebabkan oleh pertumbuhan yang lebih perlahan dalam emolumen dan penguncupan dalam perbelanjaan bekalan dan perkhidmatan,” katanya.

Ia menyatakan bahawa langkah-langkah dasar yang disasarkan dijangka kekal untuk memudahkan momentum pemulihan.

Walaupun menyedari bahawa langkah-langkah pembendungan yang lebih meluas berpotensi untuk dilaksanakan semula disebabkan kebangkitan semula penularan COVID-19 seperti kemunculan varian membimbangkan (VOC) yang teruk dan tahan vaksin merupakan risiko penurunan utama kepada pertumbuhan domestik, BNM tetap mengunjurkan risiko keseluruhan condong ke arah bawah.

“Pertumbuhan global yang lebih tinggi daripada jangkaan dan peningkatan lebih kukuh daripada jangkaan dalam sektor berkaitan pelancongan di tengah-tengah pembukaan semula sempadan menimbulkan risiko meningkat kepada pertumbuhan domestik,” katanya.

Semua sektor ekonomi diunjurkan berkembang pada 2022, diterajui sektor perkhidmatan

Menurut BNM, semua sektor ekonomi diunjurkan berkembang pada 2022, dengan sektor berorientasikan eksport terus mendapat manfaat daripada permintaan luar dan pengembangan kapasiti pengeluaran domestik yang kukuh.

Katanya sektor perkhidmatan dijangka menyaksikan pertumbuhan tertinggi sebanyak 6.9 peratus daripada 1.9 peratus pada 2021, diikuti pembinaan (6.1 peratus daripada -5.2 peratus pada 2021), pembuatan (5.2 peratus daripada 9.5 peratus pada 2021), perlombongan dan kuari (2.5 peratus daripada 0.7 peratus pada 2021) dan pertanian (1.5 peratus daripada -0.2 peratus pada 2021).

Bank pusat itu menambah jangkaan pertumbuhan yang lebih tinggi bagi sektor perkhidmatan akan diterajui oleh subsektor berkaitan pengguna dan pelancongan; pertumbuhan dalam sektor pembuatan akan disokong oleh kelompok atau kluster elektrik dan elektronik (E&E) berikutan permintaan global yang berterusan; dan pemulihan dalam sektor pertanian akan dipacu terutamanya oleh pengeluaran minyak sawit yang lebih tinggi.

Bagi sektor perlombongan, BNM berkata ia dijangka mencerminkan peningkatan berterusan dalam pengeluaran minyak mentah dan gas asli susulan pengoperasian kemudahan baharu seperti projek gas Pegaga di luar pantai Sarawak; manakala pertumbuhan dalam sektor pembinaan dijangka pulih berikutan pembukaan semula ekonomi.

Eksport dijangka berkembang 10.9 peratus, import meningkat 8.1 peratus pada 2022

BNM berkata permintaan global akan terus menyokong sektor luaran dengan eksport kasar diunjurkan berkembang 10.9 peratus pada 2022 daripada 26.0 peratus pada 2021, menyaksikan permintaan kukuh daripada rakan perdagangan utama untuk produk E&E; manakala import kasar dijangka meningkat 8.1 peratus tahun ini daripada 23.3 peratus pada 2021, didorong sebahagiannya oleh permintaan untuk eksport perkilangan.

“Sebagai ekonomi terbuka, Malaysia bagaimanapun akan terjejas oleh kesan konflik ketenteraan di Ukraine terhadap pertumbuhan global, terutamanya melalui saluran perdagangan,’’ katanya.

Sementara itu, BNM berkata akaun semasa dijangka mencatatkan lebihan yang tinggi iaitu 4.2-4.7 peratus daripada KDNK pada 2022 daripada 3.5 peratus daripada KDNK pada 2021, dipacu oleh lebihan barangan di tengah-tengah keadaan permintaan luar yang terus kukuh dan harga komoditi yang tinggi.

Purata inflasi keseluruhan antara 2.2 dan 3.2 peratus pada 2022

Mengenai inflasi keseluruhan, bank pusat menjangkakan ia pada purata antara 2.2 dan 3.2 peratus pada 2022 di tengah-tengah inflasi asas yang lebih tinggi, manakala inflasi teras diunjur lebih tinggi antara 2.0 dan 3.0 peratus pada 2022 disebabkan keadaan permintaan yang lebih kukuh dalam keadaan tekanan kos yang berlarutan.

Melangkah ke hadapan, bank pusat berkata dasar monetari pada 2022 akan terus menyokong pemulihan ekonomi yang mampan, sambil mengekalkan kestabilan harga.

“Keputusan dasar monetari pada masa hadapan akan terus dipacu data dan dipandu oleh keseimbangan risiko yang semakin berkembang dalam persekitaran prospek inflasi dan pertumbuhan domestik,” katanya.

Pembaharuan struktur yang dilaksanakan dengan baik penting untuk tangani cabaran kritikal

Gabenor BNM Tan Sri Nor Shamsiah Mohd Yunus menerusi kata pengantar yang terkandung dalam laporan itu berkata tahun 2022 bakal menjadi tahun yang membawa titik perubahan apabila kebanyakan negara secara progresif beralih ke arah pengurusan endemik Covid-19 sementara kadar pemulihan di Malaysia diunjurkan terus meningkat di tengah-tengah pembukaan semula ekonomi dan sempadan antarabangsa.

“Walaupun kita masih belum pulih sepenuhnya tetapi kita lebih bersedia sekarang,” katanya.

Melangkah ke hadapan, beliau berkata pembaharuan struktur yang dilaksanakan dengan baik diperlukan untuk menangani cabaran kritikal bagi menggiatkan semula peluang pertumbuhan dan mengukuhkan asas ekonomi negara.

Nor Shamsiah berkata untuk Malaysia muncul lebih kukuh dan berdaya tahan, adalah penting untuk memberi tumpuan kepada bidang utama pembaharuan struktur seperti peralihan ke arah pelaburan berkualiti tinggi yang mesti dilakukan seiring dengan pembangunan tenaga kerja sedia masa depan, mempercepatkan pembaharuan perlindungan sosial serta penggunaan pesat automasi dan pendigitalan selain dorongan berterusan untuk menerima pakai agenda alam sekitar, sosial dan tadbir urus (ESG) bagi kekal berdaya saing di peringkat global.

“Saya amat percaya bahawa ekonomi Malaysia akan terus maju. Dengan memastikan persekitaran ekonomi yang berkeupayaan dan berdaya saing, Malaysia akan berada pada kedudukan yang baik untuk meraih manfaat daripada peluang pertumbuhan baharu, yang akan mempersiapkan kita menghadapi cabaran baharu dalam dunia pasca pandemik,” katanya.


Banjir kilat lagi di Shah Alam, Klang hari ini ketika musim PRU-15

Beberapa kawasan di sekitar daerah Klang dan Petaling, termasuk Shah Alam, dilanda banjir kilat berikutan hujan lebat serta parit yang tersumbat, petang ini.

Beberapa sekolah turut dinaiki banjir menyebabkan ramai ibu bapa bimbang keselamatan anak-anak mereka. Ini termasuk di sekolah rendah kebangsaan, selain Sekolah Menengah Kebangsaan (SMK) Meru, Klang.

Hujan lebat dan banjir kilat ini turut membantutkan kempen Pilihan Raya Umum Ke-15, setelah Perdana Menteri Datuk Seri Ismail Sabri Yaakob, membubarkan Parlimen pada 10 Oktober lalu. Hari pengundian bagi PRU-15 ditetapkan pada 19 November ini.

Pengarah Jabatan Bomba dan Penyelamat Malaysia (JBPM) Selangor, Norazam Khamis, berkata kawasan terbabit adalah Jalan Meru 3; Persiaran Hamzah Alang; Jalan Kasban; Jalan Kenangan; Taman Daya; Jalan Khamis; Jalan Jabar dan

Bomba menerima panggilan mengenai banjir di kawasan berkenaan sekitar jam 4.15 petang.

Susulan itu seramai 13 pegawai dan anggota dari Balai Bomba dan Penyelamat (BBP) Kapar dan Sungai Pinang bergegas ke lokasi.

“Beberapa jalan serta perumahan di sekitar pekan Meru dinaiki air susulan hujan lebat serta longkang tersumbat. Anggaran kedalaman banjir adalah sekitar 0.3 meter dan tiada pemindahan dilakukan setakat ini selain trend air banjir juga semakin menurun.

“Bagaimanapun, bomba akan meneruskan pemantauan di lokasi,” katanya dalam kenyataan.

Dalam pada itu, sebanyak 20 rumah di Taman Setia Warisan Seksyen U6 terkesan akibat limpahan air sungai berhampiran susulan hujan lebat.

Norazam berkata, anggaran kedalaman banjir adalah sekitar satu meter dan trend air dilihat semakin meningkat.

“Hingga kini, tiada pemindahan dilakukan dan pemantauan masih dilakukan pihak kami,” katanya.

Dalam pada itu, berdasarkan pemantauan di Facebook dan Twitter, beberapa kawasan lain turut dinaiki air antaranya, Jalan Haji Abdul Manan, Taman Seri Puteri, dan Jalan Limau di Meru; Taman Seri Sementa; Klang Sentral; Sungai Kapar Indah; Persiaran Hamzah Alang Kapar dan Bandar Puteri Klang.

Turut dinaiki adalah Persiaran Mokhtar Dahari berdekatan Alam Budiman, Seksyen U10.


Covid-19: Jakim letak 16 pegawai di hospital tangani kemurungan

Jabatan Kemajuan Islam Malaysia (Jakim) akan menempatkan 160 pegawainya di hospital seluruh negara bagi menangani masalah kemurungan dan kerohanian dalam kalangan pesakit serta kakitangan kesihatan akibat pandemik Covid-19, tanpa mengira kaum dan agama.

Menteri di Jabatan Perdana Menteri (Hal Ehwal Agama), Datuk Dr Zulkifli Mohamad Al-Bakri, berkata pegawai terbabit akan membantu pihak hospital memberi khidmat psikospritual, bimbingan dan ilaj syarie.

“Inisiatif ini bagi membantu kerajaan menangani masalah kemurungan dalam kalangan pesakit selain program MyCareCov19 yang dimulakan pada April 2020,” katanya dalam hantaran di Facebook, hari ini

Katanya, mereka terdiri daripada Kader Post JAKIM, Pegawai Mesra Ibadah lantikan Jabatan Kesihatan Sabah (JKNS) dan ‘Spiritual Provider’ lantikan Hospital Rehabilitasi Cheras yang akan diberikan latihan bagi membantu menangani masalah ini.

Selain agensi agama di bawah Menteri di Jabatan Perdana Menteri (Hal Ehwal Agama) seperti Jabatan Kehakiman Syariah Malaysia dan Jabatan Agama Islam Wilayah Persekutuan, MyCareCov19 turut mendapat sokongan beberapa kementerian.

Ia termasuk Kementerian Pembangunan Wanita, Keluarga dan Masyarakat, Kementerian Perumahan dan Kerajaan Tempatan, Kementerian Belia dan Sukan dan Kementerian Wilayah Persekutuan.

Ia bertujuan membantu golongan terjejas akibat Perintah Kawalan Pergerakan tanpa mengira kaum dan agama melalui perkongsian rasa, khidmat nasihat dan bimbingan yang diberikan kepada mereka.


Kes baharu Covid-19 di Singapura naik semula

Kadar penggunaan kemudahan di unit rawatan rapi (ICU) hospital Singapura meningkat kepada 72.7 peratus semalam, berbanding 67.1 peratus pada Isnin, lapor Kementerian Kesihatan (MOH) negara itu.

Kadar jangkitan mingguan juga meningkat daripada 1.05 pada Isnin kepada 1.09 pada Selasa. Kadar jangkitan mingguan melebihi satu menunjukkan jumlah kes baharu mingguan masih meningkat.

Negara itu turut melaporkan 3,496 jangkitan baharu Covid-19 semalam, meningkat lebih 1,000 kes, berbanding 2,470 kes pada Isnin.

Jangkitan baharu itu merangkumi 3,352 kes dikesan dalam komuniti, 141 di kediaman pekerja asing, dan tiga kes import.

Kes dalam komuniti, termasuk 538 individu berusia 60 tahun ke atas.

Jumlah keseluruhan kes positif di Singapura kini mencecah 204,340 kes.

MOH turut melaporkan, sembilan pesakit Covid-19 berusia 53 hingga 93 tahun meninggal dunia semalam.

Semuanya, kecuali dua individu berkenaan yang tidak divaksin, mempunyai penyakit lain, kata MOH tanpa menjelaskan lebih lanjut.

Jumlah kematian terbaharu itu menjadikan keseluruhannya sejak tahun lalu meningkat kepada 430 kes.

MOH berkata sehingga semalam terdapat 1,710 pesakit dirawat di hospital, 308 di wad biasa dan memerlukan oksigen, 74 pesakit dimasukkan ke unit rawatan rapi, dan 64 pesakit kritikal dalam ICU yang memerlukan alat bantuan pernafasan. – ST


Gempa bumi lemah Kundasang turut dirasai di Gunung Kinabalu

Gegaran akibat gempa bumi lemah dengan magnitud 3.7 pada skala Richter pada jam 9.28 pagi tadi bukan sahaja dirasai di sekitar Kundasang di sini, tetapi turut dirasai di Gunung Kinabalu.

Malim gunung Joeythine Musin, 29, berkata beliau bersama beberapa pendaki sedang mula turun dari Gunung Kinabalu pagi ini apabila tiba-tiba mereka merasai gegaran sekitar beberapa saat.

Beliau berkata gegaran itu tidak menyebabkan kejadian tidak diingini seperti runtuhan batu-batu di gunung itu, lapor Bernama.

“Ya ada pendaki sama saya di sini. Atas gunung (Gunung Kinabalu) pun ada rasa (gegaran juga) tapi tiada batu jatuh, rasa macam biasa saja dia orang (pendaki) bilang tadi,” katanya ringkas ketika dihubungi Bernama melalui aplikasi WhatsApp hari ini.

Sementara itu, Ketua Stesen substesen Panalaban, Taman Kinabalu, Julaimin Kamin berkata keadaan terkawal di check point Sayat-Sayat dan Kompleks Panalaban di Gunung Kinabalu dan tiada situasi kecemasan berlaku akibat gemba bumi itu.

“Seramai 104 orang dijadual mendaki Gunung Kinabalu hari ini, manakala semalam seramai 110 orang mendaki gunung itu,” katanya.

Seorang peniaga barangan bundle di Kundasang di sini Nordiana Zuhaidi, 34, berkata beliau merasai gegaran itu yang berlaku dalam masa amat singkat apabila berada di kedainya di sini pagi tadi.

“Dalam beberapa saat sahaja (gegaran) terperanjat juga tetapi saya tidak panik, selepas itu periksa kedai dan kawasan sekitar semua baik. Telefon juga bomba dan mereka kata semua baik, syukur tiada apa-apa,” katanya.

Jurucakap Pusat Gerakan Operasi Jabatan Bomba dan Penyelamat Malaysia negeri Sabah berkata sehingga kini tiada panggilan kecemasan diterima daripada penduduk mengenai kejadian tersebut.

“Gegaran memang dirasai akibat gempa bumi tadi, jadi penduduk dinasihatkan supaya sentiasa mengambil langkah berjaga-jaga,” katanya.


1,576 kes baharu, tiga kematian

Jangkitan harian Covid-19 dalam tempoh 24 jam semalam (Isnin, 5 Disember 2022), kekal di bawah 2,000 apabila mencatat 1,576 kes baharu, meningkat sedikit berbanding 1,502 yang dicatat pada Ahad.

Menurut data Kementerian Kesihatan (KKM) yang dikemas kini tengah malam tadi, jumlah itu menjadikan kumulatif positif Covid-19 sejak 25 Januari 2020 hingga semalam meningkat kepada 5,001,908 kes, dengan 4,943,392 pesakit telah sembuh, termasuk 2,278 yang pulih semalam.

Menurut data laman sesawang Github KKM, daripada jumlah jangkitan baharu itu, 1,064 kes melibatkan individu yang telah menerima suntikan dos penggalak; 332 kes (penerima dua dos); 168 kes (individu tidak divaksinasi); dan 12 kes (individu belum lengkap divaksinasi).

Sementara itu, data laman sesawang KKMNOW menunjukkan sehingga semalam 21,800 kes masih aktif, turun berbanding 22,505 yang dilaporkan sehingga Ahad.

Daripada jumlah itu, 20,198 pesakit masih menjalani kuarantin di rumah (20,889 pesakit pada Ahad); dan 1,504 pesakit dirawat di hospital, turun berbanding 1,512 pada Ahad.

KKM juga memaklumkan tiada pesakit ditempatkan Pusat Kuarantin dan Rawatan Covid-19 Berisiko Rendah (PKRC).

Seramai 98 pesakit dimasukkan ke unit rawatan rapi, turun berbanding 104 pada Ahad, dengan 69 daripadanya memerlukan alat bantuan pernafasan (70 pada Ahad).

Berikut adalah jumlah kes harian setiap negeri semalam, serta kumulatif positif sejak Januari 2020:

Sementara itu, tiga pesakit meninggal dunia akibat komplikasi Covid-19 dalam tempoh 24 jam semalam, termasuk dua kes kematian di luar fasiliti kesihatan atau brought in death (BID).

Dua daripada kes kematian itu direkodkan di Johor, termasuk satu BID, dan satu kes BID di Perak.

Jumlah itu menjadikan kumulatif kematian akibat Covid-19 sejak 17 Mac 2020 hingga semalam sebanyak 36,716 kes, termasuk 7,818 kes BID.


Kenyataan Istana Negara tak sebut pembubaran Parlimen

Istana Negara hari ini (6 Oktober 2022) menjelaskan pertemuan Datuk Seri Ismail Sabri Yaakob dengan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah hanyalah aktiviti mingguan dengan Perdana Menteri.

Dalam kenyataan hari ini selepas Baginda berkenan menghadap Perdana Menteri, Istana Negara berkata pertemuan itu adalah untuk mesyuarat Pra-Kabinet.

“KDYMM Seri Paduka Baginda Yang di-Pertuan Agong berkenan menerima menghadap YAB Perdana Menteri Dato’ Sri Ismail Sabri bin Yaakob untuk mesyuarat Pra-Kabinet di Istana Negara, hari ini.

“Mesyuarat Pra-Kabinet adalah antara aktiviti mingguan atau rutin utama Seri Paduka Baginda untuk berbincang dan bertukar pendapat bersama YAB Perdana Menteri berkenaan urusan dan isu-isu berkaitan kerajaan,” kata kenyataan itu.

Kenyataan itu tidak menyebut langsung mengenai Perdana Menteri memohon perkenan untuk membubarkan Parlimen.

Perdana Menteri menghadap Yang di-Pertuan Agong, selama kira-kira 45 minit di Istana Negara, petang tadi.

Ismail Sabri yang juga Naib Presiden UMNO dilihat tiba di pintu masuk Istana Negara jam 3.48 petang tadi, sebelum kenderaan Toyota Alphard berwarna putih membawa beliau keluar kira-kira jam 4.45 petang.

Sementara itu, Menteri Komunikasi dan Multimedia Tan Sri Annuar Musa mengesahkan mesyuarat Kabinet akan diadakan esok (Jumaat), sekali gus memberi petunjuk Parlimen tidak akan dibubarkan pada hari berkenaan.


Arab Saudi benar jemaah berusia 12 tahun ke atas tunai umrah

Kerajaan Arab Saudi hari ini mengumumkan kebenaran kepada jemaah dari luar negara yang berumur 12 tahun ke atas untuk menunaikan ibadah umrah.

Perkara itu diumumkan oleh Kementerian Haji dan Umrah Arab Saudi. Sebelum ini, negara itu hanya membenarkan individu berumur 18 tahun ke atas untuk menunaikan umrah.

Melalui peraturan baharu itu, semua penduduk di Arab Saudi serta rakyat Majlis Kerjasama Teluk (GCC) dan jemaah asing yang berumur 12 tahun ke atas boleh mendapatkan permit untuk menunaikan umrah, solat di Masjidilharam, Makkah dan Masjid Nabawi, Madinah.

Manakala rakyat di bawah GCC perlu menunjukkan bukti vaksinasi di platform Muqeem sebelum tiba di Arab Saudi serta mendaftar di aplikasi Tawakkalna dan Eatmarna selepas tiba di negara itu.

Sebaik sahaja status kesihatan dikemas kini di aplikasi Tawakkalna, mereka dibenarkan menunaikan umrah dan solat di masjid utama itu.

Selain itu, jemaah asing yang tiba dari pelbagai negara juga wajib mematuhi prosedur sama, tetapi perlu menunjukkan bukti vaksinasi di platform Qudoom.

Syarikat umrah akan mengeluarkan permit yang diperlukan bagi jemaah asing yang menggunakan visa lawatan umrah.

Walaupun protokol penjarakan fizikal sudah dimansuhkan, tetapi jemaah wajib memakai pelitup muka dan membuat tempahan terlebih dahulu di dalam aplikasi yang disediakan sebelum mengerjakan solat dan menunaikan umrah. – Agensi


Pekerja BA di Heathrow akan mogok

Kakitangan British Airways di lapangan terbang Heathrow di London mengundi pada Khamis (23 Jun) menyokong mogok meminta gaji yang lebih baik, kata kesatuan sekerja am (GMB), dalam satu langkah yang mengancam lapangan terbang paling sibuk di Britain.

GMB berkata 95 peratus daripada kakitangan British Airways (BA) di lapangan terbang Heathrow memilih untuk mengadakan mogok selepas BA gagal memenuhi tuntutan mereka supaya pemotongan gaji 10 peratus yang dikenakan semasa wabak Covid-19 ditarik balik.

Kira-kira 700 pekerja mengundi, di mana 80 peratus daripadanya bersetuju mengadakan mogok.

Tarikh mogok itu mungkin ketika kemuncak cuti musim panas, kata GMB. Pekerja mesti memberi notis dua minggu kepada BA sebelum melakukan sebarang mogok.

Penumpang udara di seluruh Eropah telah pun menghadapi kelewatan dan pembatalan beratus-ratus penerbangan dalam beberapa minggu kebelakangan ini kerana lapangan terbang kekurangan kakitangan terlatih dan permintaan yang tinggi selepas wabak Covid-19.

Sebarang mogok oleh kakitangan di lapangan terbang Heathrow akan menambah tekanan kepada sistem penerbangan Britain.

Pegawai Kebangsaan GMB Nadine Houghton dalam satu kenyataan berkata ahli GMB di Heathrow telah mengalami kesukaran walaupun BN cuba menawarkan one off bonus.

Sementara itu, BA ketika mengulas keputusan undian itu melahirkan kekecewaan kerana urusan penumpang dan penerbangan akan terjejas.

“Kami sangat kecewa dengan keputusan itu dan bahawa kesatuan sekerja telah memilih untuk mengambil tindakan mogok,” kata seorang jurucakap BA dalam satu kenyataan.

“Kami komited sepenuhnya untuk bekerjasama mencari penyelesaian, kerana untuk memberikan perkhidmatan kepada pelanggan dan membina semula perniagaan. Kita perlu bekerja sebagai satu pasukan.” – Agensi


Kerajaan pertimbang laksana subsidi lebih bersasar: MoF

Kerajaan akan mempertimbangkan pelaksanaan mekanisme subsidi secara lebih bersasar supaya manfaatnya ditumpukan kepada golongan yang benar-benar memerlukan bantuan.

Timbalan Menteri Kewangan 1, Datuk Mohd Shahar Abdullah berkata inisiatif pembaharuan fiskal ini akan mengukuhkan kedudukan kewangan kerajaan di samping mewujudkan ruang fiskal, menurut laporan Bernama.

“Inisiatif pembaharuan fiskal ini bertujuan mengukuhkan kedudukan kewangan kerajaan serta mewujudkan ruang fiskal dan fleksibiliti bagi melaksanakan langkah ‘counter-cyclical’ (kitaran balas) untuk terus menyokong ekonomi dan mengukuhkan daya tahan negara bagi berdepan dengan cabaran masa hadapan,” katanya di sini, pada Selasa.

Beliau berkata demikian ketika berucap pada majlis konsultasi Bajet 2023 di Kementerian Kewangan.

Dalam melangkah ke hadapan, kerajaan terus komited untuk memastikan kesejahteraan rakyat termasuk melindungi isi rumah daripada impak penuh kenaikan harga komoditi dan makanan global, katanya.

Beliau berkata susulan langkah kerajaan untuk meneruskan dan menambah baik subsidi, perbelanjaan untuk bantuan dan subsidi dianggarkan meningkat kepada RM77.7 bilion berbanding dengan peruntukan Bajet 2022 sebanyak RM31 bilion.

Mohd Shahar berkata tanpa subsidi yang disediakan untuk barangan asas, inflasi dianggarkan akan mencapai 11.4 peratus.

Tahap inflasi di Malaysia kekal terkawal susulan pelaksanaan langkah kawalan harga dan pemberian subsidi oleh kerajaan, katanya.

“Tahap inflasi negara bagi tempoh enam bulan pertama 2022 mencatatkan kadar 2.5 peratus dan kadar inflasi ini jauh lebih rendah daripada inflasi di negara lain terutama dalam kalangan negara maju seperti Amerika Syarikat dan United Kingdom yang mencecah sembilan peratus, sementara di negara-negara serantau seperti Thailand, Filipina dan Singapura mencecah lebih enam peratus,” katanya.

Mohd Shahar berkata bagi memastikan momentum pertumbuhan ekonomi negara berterusan, fokus kerajaan dalam Bajet 2023 yang akan dibentangkan pada Oktober 2022 tertumpu kepada inisiatif pembaharuan untuk meningkatkan kesejahteraan rakyat.

Usaha itu akan dilakukan terutama melalui peningkatan pendapatan dan perlindungan sosial, daya saing perniagaan dan rantaian nilai berkaitan serta memperkukuh daya tahan negara terhadap kejutan masa hadapan, katanya.

Beliau berkata Bajet 2023 dirangka berdasarkan lima aspek utama iaitu memperkukuh momentum pemulihan ekonomi dari segi pertumbuhan Keluaran Dalam Negara Dasar (KDNK), aspek pekerjaan dan pendapatan rakyat serta kelangsungan perniagaan.

Aspek utama lain meliputi usaha meningkatkan daya saing negara dalam normal baharu pasca-Covid-19 dengan memberi tumpuan kepada peningkatan produktiviti melalui penerapan teknologi, automasi dan pendigitalan serta menggalakkan inovasi baharu untuk pertumbuhan ekonomi secara lestari; dan memperkukuh daya tahan ekonomi, kedudukan fiskal yang mampan serta pemberian subsidi dan bantuan secara lebih bersasar.

Selain itu, melindungi kesejahteraan rakyat melalui program perlindungan sosial yang memberi tumpuan berterusan kepada perkhidmatan penjagaan kesihatan, pendidikan yang berkualiti, keselamatan awam dan persekitaran hidup yang lebih selesa juga merupakan aspek yang ditekankan.

Aspek kelima menggalakkan pembangunan yang inklusif dan mampan selaras dengan sasaran yang digariskan dalam Matlamat Pembangunan Mampan (SDG) Pertubuhan Bangsa-Bangsa Bersatu.

Beliau berkata sebanyak 242 organisasi termasuk persatuan, dewan perniagaan, akademia dan badan bukan kerajaan telah mengemukakan 1,935 memorandum yang merangkumi empat komponen utama (rakyat, perniagaan, ekonomi dan kerajaan) bagi penyediaan Bajet 2023 yang bertemakan ‘Memperkukuh Pemulihan dan Memudah Cara Pembaharuan ke arah Kemampanan Daya Tahan Ekonomi dan Kesejahteraan Keluarga Malaysia’.